url: =Bang hun ciang khensat ding? :: ZOMI DAILY\nposted on 28 April 2016 at 2:22 pm Lomkholna: Article, Paukhankap\nPasian nasem Pastor khat khutdawhngen kineih in zingsang khat biakinn mai-ah hong ding hi. Tua ni zingsang pen amahmah tua biakinn ah pawlpi kem Sia dingin a kisan ding ni ahi hi. Kikhawm dingin aom mipite’ lak ah akhut dawh in akileh kawikawi hangin kuamah in thudon lo-in amu lo kineih lel uh a, mi (3) bekbek in hello ci-in na hopih uh hi. ‘Ka gilkial! Hong hehpih un la, ka an lei nang’ sum tawmkha hong khen un’, ci-in a awt-awt hangin khat ta nangawn in pia lo uh hi.\nBiakinn sung lut in sanctuary tung aa tutna ah hong tutphei leh upate hong pai-in, pai khia in biakinn nunglam aom tutnate ah atutna dingin hong sawl uh hi. A kituahpih mite maitai tak in hopih in paupih ta leh kuamahta-in thusim lo-in koih lel uh-a, muhdahna mit tawh hem et gualgual lel uh hi.\nHun kipat ngak in tutna dingin a kisawlna biakinn nung tutphahte’ tung ah hong tu hi.\nHong kikhawm thak, maitang thak te pawlpi mite-in limtak in vaimuak himah tase leh amah pen maitang thak ahih lam thei napi uh in kitheih mawh bawlbawl uh-a, a kiim a tute’ kiangah maitang thak ahih lam atheihna ding un a ki lahlah hangin atel lo dan kineih san lel uh hi.\nTua laitak in pulpit mai ah pawlpi makaite hong pai-in tangko na khat hong neih uh-a,\n“Tuni biakpiakna sung ah i pawlpi hong makaih ding Pastor thak khat muakna neih ding i hih man in lungdam in kipak mahmah hang.”\n“ Siapa aw, vaimuakna hong nei nuam ung,”ci-in hong tangko khia uh hi.\nKikhawm mipi khempeuh nuihmai tek tawh khutbeeng kawm khuadak kawm sa-in hong ding to uh hi.\nTua leh biakinn nung a tu, khutdawhngen pa hong ding in pulpit lam manawh in hong pai-a, microphone mai a tun ciangin tawmvei khawl in, damtak in hih Lai Siangtho tang hong sim hi.\n“Tua ciangin Kumpipa in a taklamah a om mite kiangah, ‘Ka Pa in thupha a piak mite aw, hong pai ta un. Leitung piancila kipanin note-a’ dingin a kibawlkholsa gamnuam hong luah un. Bang hang hiam cih leh ka gilkial laitakin an nong pia uh a, ka dangtak laitakin tui nong pia uh a, khualmi ka hih laitakin zin nong do uh a, puan neiloin ka om laitakin puan nong guan’ uh a, ka cinat laitakin nong veh uh a, ka thongkiat laitakin nong hawh uh hi,’ a ci ding hi.\nTua ciangin mihoihte in, ‘Topa aw, cikin na gilkial hong mu-in an hong pia a, cikin na dangtak hong mu-in tui hong pia ka hi uh hiam? Cikin khualmi na hih laitakin hong mu-in zin hong do a, cikin puan neilo na hih laitakin hong mu-in puan hong guan’ ka hi uh hiam? Cikin cina na hih laitakin hong mu-in hong veh a, cikin thongkia na hih laitakin hong mu-in hong hawh ka hi uh hiam?’ a ci ding uh hi.\nTua ciangin Kumpipa in amaute kiangah, ‘Note kiangah kong genin-ah: Hih ka sanggamte a neupen khat nangawn na limbawl uh ciangin kei tungah a hong bawl na hi uh hi,’ ci-in a dawng ding hi.\nHih teng hong sim khit ciangin amah leh amah hih pawlpi akem ding Pastor thak ahih lam kipulak khia in, zingsang a a thuak thuteng zong bantak in hong gen ngiatngiat hi.\nMipi tampite khitui luang in, maizum kawm in dakto ngam lo uh-a, kun gai uh hi.\n“ Tuni in mitampi tak biakinn ah akikhawm hong mu ing. Ahi zongin Zeisu’ nung a zui ding mi hong mu keng.”\n“ Leitung ah meigong tagahte pampaih in alanglam angat san, adon nuamlo mi, kicing tak in om khin zota hi!”\n“Ahi zongin Zeisu gen bangin zui in ama’ nung azui ding, mitampi kisam lai hi!”\n“ Bang hun ciangin Zeisu nungzuih ding khensat ding na hi uh hiam?”\nHih thuteng agen khit ciangin biakpiak hun mansak hi.\nPrevious: Pum zawtna ~ (Lephiat) pan suahtak nang seppahding thute\nNext: Nu te Ni ~ Pa Sing


timestamp: atn

url: =Col. Pu Khen Za Moong leh ala phuah " Pianna Zogam" Zogam ngaihna la\nKaih Mang leh it mipih teng\nEi Zomi (adiak in Tedim mite) hong lamsang ding leh vang hong pia ngei ih Pu Col. Khen Za Moong leh ei Zomi sinsen Full Colonel teng leh Lt. Colonel teng Majors teng atamzaw Mikang te napiak zaletna hi'n Kawlte U Ne Win amai et zawh nahang uh'aa, hih zah ciang' natung uh ahihlona thu leh, tu lai khangno lai-at sun in, ih Zogam leh Ih Zogam khuapi ih thupi sim ciat ding aa kilawm Tedim khuapi ih pu ih pa te tampitak misuak nading aa, Pasian hong piak Tedim khua aa ding' bangma khat zong sem khalo ci'a thuman thutak theilopi atheilo takpi mah uh ahi diam? A hih takpi aa leh ci'a keima thei sak Ih Zogam khuapi Tedim khua aa ding tektek asep khiat tuni dong aa, ih nuntakpi uh asepna sa ka theih teng thuman thutak deihna tawh, hong sung khia kahi zaw cih athak in hong taangko kik phapha ingh.\nCol. Pu Khen Za Moong thusim kha peuh Chin deih kici pahpah zawzen bel hisazo pah keng' hong naupang vai pian thei kha in um ingh. A ma nuntak hun lai Chin State ma Chin Special Division hun Ukpi asep lai nangawn in Chin ih cih te aa ding asem kei zawsop aa, a Zomi (Tedim mi) leh Tedim khuapi aa ding anasepna te atung ah atheilo teng aa ding, thuman thutak kong-at khin ve leh' Kaih Mang in umlo namaw! Hon mangpi khat omlai ve e, at aa at tavet ama Biography atom kim khat leh a Zomi (Tedim mi)pih teng aa ding asep abawlna te asih ma in, hong at lai mai ning ei mate! Ken bel ama bek hi kei, adang tampi tulai ei pawl Zomi ka it hi aci te sang ama uh in, pahtawi tak ding zah khat in, ih mipihte tuni ciang dong vang hong pia uh ahih manin, Siama Cing San lasak ka deih mahmah khat ahi " Ih Zogam Sian in hong tawisang aa, Zomi mipil, misiamte hong pia aa, ahoihna damtui bang hong luang aa, Topa hoihna Zomi pah bang tawi ta" hila kasak simsial in, kamit kha ah, Col. Pu Khen Za Moong bang kisung kha pahpha ngei zawzen hi.\nA ma thu ahoihlona bekbek hong ki-at ciang' Chin tawh bangma mahmah kisai salo in, nidang lai Col. Pu in ihminam te aa ding asep khiat teng athei khalo takpi mah dan uh hizaw in cia cidep aa, ama lawyer la hilo, asanggam khat zong hibeklo khatvei ih thu theihlo nahang vua mipil pipi thuman thutak pomlo, theihlo hong kiciklo nading uh ngaihsutna tawh hibang ciang aa lai hong-at khia hizaw ka hi hi. Zomi te khanto nading ama kipiak khiatna asih nung ciang aa ding amipih te zat ding ama khat bek in, MKK Foundation ah Kyat tengh 400 piakhia ngam lai sawnsawn hi. Thu khuallo ih sak leh ama angsungbek ahuam ih sak ih Pu in nidang lai Zogam ngaihna la gamdang sang aut zawhna ala mal sungah kimu theih na ama naphuah ngiat own tune ahih /hihlo bel theih sak khangh hi la Sia Khat Thang in group net te sungah hong koih ciang, ka ngaih leh neu lai ih lamh kiatna ih Zogam bang hong phawksak zo takpi ana sasa aa, ana pahtak bek semsem lai hing ei! Hih la ih ngaih khit uh ciang' ih ngaihsut khial nate uh aphawk theih kik ciat dingin, Topa mahin mimal thupha hong pia kik ta hen oh! Amen\nA nuai aa link pan Col. Pu laphuah " Pianna Zogam lunggulhna la" na ngaihsak kik mai vua leh


url: =Gamkhat khantohna ding aniam pen dinmun zong kitung nailo ~ Bob Tuangpi :: ZOMI DAILY\nposted on 1 June 2017 at 7:10 am Lomkholna: BobTuangpi, News, Politics, Zomi\nKawlgam gamthu kikhelna (reformation) bel nidang taangpi taangtate’ ngaihsut ngei danin neek-le-dawn, silh-le-teen leh om na ding inn cihte ban ah nasep ngah ziahziah ding cih sangsikin, mihaute in asum zatngam lohte uh (black money) teng thuman tawh angah bang keek uh leh leitungbup tawh kizom aa sum abawl theihna ding uh kikhelna hizaw bilbel hi.\nSumlom pipi anei mihaute (elite) te’ hauh tetek nading hisemsemin, nautang (working class) ta’dia lametna nasep hoih geelsakna (job creation) omzo paknailo ding hi. Gam kikheltung limlimin gam kikhelna pen gam-uk makaite leh mihaute’ gamkeekna dingin amau’geelsa (plan A,B, C. . .) tawh atungpan kikhelna (top down transition) ahihi.\nTua teng ban ah sumbulpi ahau sumbawl mihaute (capitalists) adingin bel nikhat khit nikhat agam uh zai semsem cih ding hi. Nikhat sep nikhat ne, innsap aa khasum ngakte’ading lametna nithak tungen abat leh haksa simsim lai ding hi.\nGamkhat akhan toh nadingin, mihingte/gammite’ kisap bulpite ( basic needs of citizens) ahi tuisiangtho, mei, pilsinna sanginn, zato, kizop kikawmna lampi leh kithuzakna kicing neih ding ban ah nasep geelsak ding cih pen aniam penpen gam-uk kumpi’ vaipuak ahihi.\nHihte dinmun zong kingah nailo ahih manin gamkhantoh ding pen hidinmun pan nungkiklo aa imanawt suaktoh leh bek tuzawh kum (30) tulaitak igamvengte’dinmun khong itungzo diam cih hipan hi. Gamkhat akhantohna ding gamdang tawh kizopna leh nasepkhopna (foreign direct investment) lo tawh leitung ah gam khangto cih bang omlo hi.\nTua gamdang sumbawlte hong luttheih nadingin, akisam mei gina (24 hour electricity) leh gamkhat ii thuguipite (gtna : gamdang company te siahlak ding dan, kumpi in a mawhpuak lakna leh gamthu kipding/political stable) kisam hi.\nBang hang hiam cih leh hih aniam pen hih teng a om ciangin gammite in nasep kicing ngah ding uh aa, nasep kinei tek leh sumlut kinei ding ahih manin, mihing khuasakzia hong khangto pan ding ahihi.\nHih teng dinmun zong kitungnailo ahih teh gam makaite in bangbang agen uh zongin alunggulhna uh asunmang uh hiphot hi, ci in ngaihsut ding hiphot hi.\nPrevious: Dampi khua ah Pa Thang Deih Piang te pata 3 in hongnusia\nNext: Malaysia Airlines aki Hijack hilo in, zukham khat hangin a nawngkaigawp hizaw


url: =Na hoih khat sepkhiat theihna ding in :: ZOMI DAILY\nposted on 21 October 2017 at 12:11 am Lomkholna: News, Paukhatsuan\nNa hoih khat sepkhiat theihna ding in capability, opportunity leh authority kisam hi.\nCapability neih bek tawh na tampi ki semkhia theilo hi. Opportunity kisam hi. Capable in opportunity a om phial zong in sepkhiat theihna ding thuneihna authority omlo pi in nalian ki semkhia zolo hi.\nAung San Su Kyi pen England ah a omlai, New York UN zum ah na aseplai cihte in zong tu a a neih capability neikhin hi. Tu a a septheih siamna pen tutawm a aneih hilo hi. Ahih hang, ama’ siamna zah zangkhia theilo, semkhia theilo hi.\nAnu’ damloh hang tawh natveh ding a Kawlgam ong ciah leh 1988 gambup buaina ong kituak ahihman in tuahun ciang a neihsa siamna/ capability zattheihna ding opportunity hun nuam hun hoih ong ngah hi. Kawlgam mite genloh leitung bup in ama’ capability muthei theithei pan hi.\nNidang a a naseppih UN zum khawng a a lawmte’n “eh! Mawk aw, i lawmnu na thuneu kei veh ee.. panmun golpi kipia leh zong a sem zo tham ding hiveh e…” ci san zawzen kha ding uh hi. Ahih hang, opportunity a ngah zah in semsuahna ding (to materialize) thu neihna nei lo zel hi.\n2015 kitel khit ciang thuneihna tampi ong nei a, tuahun/tuhun ciang a capability zattheihna ding opportunity ban ah sepkhiat theihna ding authority ong nei ahihman in na tampi ong semthei, ong geel, ong vaihawm khia thei hi. Ahih hang, thuneihna suakta tak zangthei khin nailo ahihman in ama’ neihsa capability khempeuh a vek in zangkhia ziahziah thei nailo lai ahihman in a pammaih mahmah ahi hi.\nCapability, opportunity leh authority kisam hi.\nAhih hang, authority nei napi, oppotunity zangthei ding a capability a om kei leh bel… a thuneihna leh thuneihna zattheihna pen a mawkna taktak ong hiding hi. Pau Khat Suan\nPrevious: Kandawgyi Palace Hotel meikang hangin mi 2 si, akatna ahang kitheinailo\nNext: Tedim – Kawlpi kikal Accident, Tuisau khuami 1 si & Zogam News


url: =Makai Hoih Makai Picing ~ Hau Za Cin :: ZOMI DAILY\nposted on 22 December 2015 at 9:57 am UTC+9:30 Lomkholna: Article, Hauzacin\nMakai hoih makai picing ih cih ciangin, Sente (Chinese) ngaihsutna ah tembaw (ship) bang hi aa, nungzuite in tui bang hi ci uhhi. Makaite a mainawt sak pen mipi hi aa, makaite a tumcipsak, a puksak zong mipi mah hi a ci nuam uh ahihi. Akilawm akituak aa thu khentat theihna, nasep ngamna pen “pilna” kici aa, makai khat in tua a neih hamtang ding kisam hi, kici hi. Sia leh pha theih bek tawh kicing lo aa, pilna ciimna tawh thu khensat theihna, nasep ngamna leh nasep kisam sakna a neih thuah ding hi… kici hi.\nThu maanna, cihtakna, kuhkalna, hanciamna, midang khualna, mite itna, mite deihsakna leh mite thalawpsakna, mite zolsiamna, mite thuhilh/taihilh siamna, pawlbawl siamna cihte bek tawh makai gina suak khin lo hi kici hi. Makai a kicite pen a kisin tawm a om hangin, a pianpih lungsim leh a mi pianzia tawh makai gina hihna ding, a nei khin uh ahihi.\nMakai gina khat in thanghuai takin gamta lo hi. Ama pumpi leh ama pumpi uknate kideek zo in kikem zo aa, ama nungzuite tungah zong tua bang gamtatna hoih lak khia zo uhhi. A nungzuite a’dingin limpha ettehpha suak uhhi. Midangte itna khualna leh midangte huaisiamna nei in, ama neek tang ding na-ngawn midang a pia ngam leh a deihsak masa ngam mite ahihi.\nAma gilpi a khual masa tawntung makai cih bang om ngei lo hi. Midangte zahtak siamin, midangte thupi bawl siam aa, midangte in a mah zong tua bangin mu pah lian uhhi. Mi khempeuh a kikimin ngaihsun thei aa, midang sang’in kitungnungsak zaw, kinuainungsak zaw cih bangin om lo hi. Liangko kikimin kalsuan thei uhhi.\nDahna kahna munah a khasiatna kideek zo aa, a khitui khamm zo hi. Lungdamna leh nop bawlna munah zong, a lungdam luatna lak tuan lo in, a lungdamna val luasak cih bang kideek zo aa, a hoih leh a kilawm in kidawm zo hi. Kahneh lua nuih hatlua cih bangin om lo hi.\nAma khantohna ding leh a ma gamtat hoih a behlapna dingin, mite gamtat luhekte en in ki-puahto ngitnget aa, ama khanna hangin midangte tungah khanna a pian nadingin, a kilawm a kituak in zeelkhia kik thei hi. Midangte tawh kikholh kiholim ding thupi bawlin, mite ngaihsutna atuamtuam zakpih thei in, a hih hangin zuihpih khin tuan lo aa, a sia a pha teng khia in khitt (khaihkhia) thei hi. A theihloh khat peuh a om leh midang dong ngam in, sum tawh lei ding ahih leh zong a man pia ngam hi. Thalawh a kul leh zong hun leh tha bei in zon ngap hi.\nDeidan nei lo in midang huaikim siam aa, a sia a pha zong nolh khin la khin pah lo in, hoih a sak leh sia a sakte zong lawhciang sung aa baalke om bangin khaih (teel) siam hi. Mi nam khempeuh tawh kikholh siamin, ngeina tuamtuam en thei aa, tuate lakah a hoih a phate ama a’ dingin huai siam hi.\nNa khempeuh a kipolh (kiciau) zau hi cih tel aa, a sia a pha a kihelzau ngeina hi cih zong tel hi. Ahi thei a om mah bangin a hi thei lo zong om hi cih thei aa, ahi thei lopi ding ah hun mawk beisak lo in, ahi thei ding thute ah manpha takin mainawt sawm hi. Lauhuai kihtak huai a om leh kidop siamin, “hunpha” zong teitei aa, haksatna mun ah zong meet bawl theih om hi cih tel hi. Haksatna nawk zo khin peuh leng, haksatna in hong nawkkik ding haksa semm hi cih tel hi. (Haksatna in hong nawk kik hangin tua haksatna in hong zawh ding haksa ding hi, thuak khin ngei ahih manin kidal siam ta hi cihna hi.)\nNgeina zuihdan, zatdan, cih neihsa nei lo in a kisam bangin a kisapna munah, a kisam bangbangin zat siam hi. A ngaihsut tawmna tawh a mun leh a hun ah, a kituak a kilawm bangin zat siam aa, a kigingsa in om cih bang hi tuan se lo in, a kul leh a kisam bangin gamtang thei hi. Makai khat cih pen tembawpi khat tuipi tung aa khualzin tawh kibang hi aa, tuipi pen a kilok thei hi cih phawk aa, a kilok ciangin tembaw a kibut loh nadingin tembaw hawlte in ahawl akep bangmahin, lungkham patauh nading a om ciangin amah leh amah kikem thei hi.\nTuipi kilok ding leh kilok lo ding ih muh kholh loh ciangin daidide in a om khikhe bangmah in, mipite lungsim ding telsa in nei kei ta leh, a kisap hun aa gamtang thei dingin, ama suahpih makaih siamna na nei khin gige hi. A makaih siamna a kiselsim hi lo aa, akimu khol thei zong hi lo hi. A zat khiat taktak ciangin kimu thei pan aa, a mahmah in kam tawh gen khol ding hi leh, genkholh theih nei hi tuan lo hi. A kiselcip hi lo napi akimu thei lo bek hi aa, a kimu lo dingin a mah’n a selcip a khuhcip zong hi tuan lo hi.\nLungmuang tak lungdai tak lungkim takin om hithiat lel aa, mite nuntakna ah kicing lah sesu lo napi, mite lungsim leh nuntakna ah a manphatna a kigen thei lo lungdamna leh lungnopna guan aa, thanuamna leh lung lawpna piangsak in, mainawt ding leh hanciam ding tha pia den hi. Ama kivakhna (talent) hi aa, ama neihsa siamna ahihi. A zon tawm zong ahih loh mah bangin, a tha lawh tawm zong ahi kei hi. A pianpih a neihsa ahi limlim dingin a piangsakpa Pasian in a guat ahihi. Makai gina dingin a kiseh, a piangte leh makai gina dingin a kisinsinte, mipite a’dingin ki-ngakhna leh ki-muanna hi aa, ih kalsuan hong tawlsak lo hong bahsak lote ahihi. Hau Za Cin\nPrevious: A niampen pan, asangpen ah\nNext: Bang hangin “Zo Vakhu Kop Bangin” kheset tul theilo hiam? ~ Hau Za Cin\n31 August 2019 at 9:47 pm\nZomite’ theih ding, ciinh ding leh zuih ding a thu hoih hih bang kilim sim meel lo behlap zaw ahi tam..lamdang sa ing.


url: =Gamlak Vakna 18 | Siantongluan.net\nGamlak Vakna 18\nGamlak Vakna 18 |\nTua ciangin Topa in Aaron kiangah, "Nang leh na tapate leh na behte in biakbuk sung nasepnate tawh kisai-in khialhna a om leh mawhna na puakhawm ding uh hi. Ahi zongin nang leh na tapate in na siampi nasepna uh tawh kisai-in khialhna a om leh no teng bek in mawhna na pua ding uh hi.\nAmaute in nang hong pawlin, thuciamna puanbuk mai-ah nang leh na tapate na om laitakun note na hong sepsak theihna dingin na pate nam ahi Levi minam na sanggamte zong paipih in.\nAmaute in note hong huhin puanbuk nasep khempeuh sem ding uh a, ahih hangin note leh amaute si khading na hih ciangun biakbuk nazatte leh biakna tau-ah na hong seppihlo ding uh hi.\nAmaute in note hong pawlin, kikhopna buk vaanin puanbuk nasep khempeuh sem ding uh a, note nasepte midang kuamah in hong seppih theilo ding hi.\nIsrael mite tungah hehna a om nawnlohna dingin biakbuk nasep leh biakna tau nasep note in na sem ding uh hi.\nEn un, Israel mite kiang panin na sanggam uh Levi mite ka la khin a, amaute pen kikhopna buk nasep a sem dingin Topa tungah a kipia, note tungah letsong ahi hi.\nNang leh na tapate in biakna tau tawh kisai nate leh dalna puan sunga om nate khempeuhah na siampi nasep uh na sem ding uh hi. Na siampi nasep uh letsongin kong piak hi a, midangte in hong sep leh kithat ding hi," a ci hi.\nTua ciangin Topa in Aaron kiangah, "En in, kei tungah hong kipia biakna a kikoih khempeuh, Israel mite in a ap nate khempeuh nang kong pia hi. Nangma tanh ding leh na suanlekhakte kaih ahi tawntung dingin note tungah kong pia hi.\nMei tawh hal dingte lak panin a kisit, a siangtho pen nangma ngah dingte in: Amaute in kei tungah hong piak amau biaknate khempeuh, an tawh amau biaknate khempeuh, khialhna hanga amau biaknate khempeuh, leh mawhna hanga amau biaknate khempeuh pen nang leh na suanlekhakte-a dingin a siangtho pen hi ding hi.\nA siangtho pen mun khatah na ne ding uh hi. Pasal peuhmah in ne thei ding hi; note-a dingin a siangtho ahi hi.\n"Amau letsong biakna, Israel mite in vei-a a biaknate khempeuh uh zong nomau-a ahi hi. Nang leh na tapate leh na tanute kaih tawntung dingin tuate kong pia hi. Na inn sunga om a siangtho mi peuhpeuh in ne thei ding hi.\n"Sathau limci pen khempeuh, leh leenggahzu leh an a limci pen khempeuh, Topa tungah amau piak anpalte, note tungah kong pia hi.\nAmaute in Topa tungah a piak uh, amau leitangah a min masa gah khempeuh nomau-a hi ding hi. Na inn sunga om a siangtho mi peuhpeuh in ne thei ding hi.\n"Israel-te sungah a ki-ap na peuhmah nomau-a hi ding hi.\n"Mihing leh ganhing khempeuh sung panin Topa tungah mite in a piak tacil khempeuh, mihing hita leh ganhing hita leh, nomau-a hi ding hi. Ahi zongin mihing tacil na tankhia ding uh a, ganhing nin tacil zong na tankhia ding uh hi.\nTuate a kitatna man (kha khat a phak ciangin tuate na tankhia ding uh hi) gerah sawmnih a pha biakinn shekel tawh kizui-in ngun shekel nga-in na seh ding uh hi.\nAhih hangin bawng tacil, ahih kei leh tuu tacil, ahih kei leh keel tacilte na tan kei ding uh hi; tuate a siangtho ahi hi. Biakna tau tungah tuate si na theh ding uh a, Topa tungah a gim namtui, mei tawh kihal biakna-in tuate thau na hal ding uh hi.\nAhih hangin a kivei sa-iik leh a taklam phei nomau-a ahih mah bangin, tuate sate nomau-a hi ding hi.\n"Israel mite in Topa tungah a piak a siangtho biaknate khempeuh, nang leh na tapate leh na tanute tungah kaih tawntung dingin kong pia hi. Tua pen nang leh na suanlekhakte-a dingin Topa mai-ah a tawntungin a kiphel theilo, ci tawh thuciamna ahi hi," a ci hi.\nTopa in Aaron kiangah, "Nang in amau gam sungah gamhluah na nei kei ding a, amaute lakah tanh zong na nei kei ding hi. Kei pen Israel mite lakah nangma tanh leh nangma luah ka hi hi.\n"Kikhopna buk sungah amaute nasepna thaman dingin Israel sunga sawmah khat khempeuh, Levi mite tungah gamh-in ka pia hi.\nAmaute in khialhna thuakin si khading uh ahih manin, tu-a kipanin kikhopna buk sungah Israel midangte pai-in tua sawmah khat nekpihlo ding uh hi.\nAhih hangin Levi mite in kikhopna buk nasep sem ding uh a, amaute in a tavuan uh pua ding uh hi. Tua pen amau khang tawntungin ngeina kip hi ding a, amaute in Israel mite lakah luah neilo ding uh hi.\nBang hang hiam cih leh amaute in biakna-in Topa tungah a piak uh Israel mite sawmah khat pen Levi mite tungah luah dingin ka pia khin hi. Tua ahih ciangin Israel mite lakah amaute in luah a neihloh ding uh ka gensa ahi hi," a ci hi.\n"Levi mite kiangah hih bangin na gen lai ding hi: Note luah dingin amaute tung panin kong piak sawmah khat, Israel mite tung panin na lak uh ciangin, tua sung panin Topa tungah biakna, sawmah khat sung pan sawmah khat na pia sawn ding uh hi.\nTua na biaknate uh, ancilna pana an leh leenggah sukna pana kipia mah bangin note-a-in kiciamteh ding hi.\nTua ahih ciangin Israel mite tung panin na ngah uh sawmah khat khempeuh tung panin Topa tungah biakna na pia ding uh hi. Tua bangin siampi Aaron tungah Topa a kibiakna na pia ding uh hi.\nNote tungah hong kipia letsong lakah a limci pen, a siangtho pen paipihin Topa}-a ding biakna khempeuh na pia ding uh hi, ci-in gen in.\nTua ahih ciangin amaute kiangah, Tuate sung panin a limci pen teng na piak khit uh ciangin, a omlai teng Levi mite-a dingin ancilna panin a piangte leh leenggah sukna panin a piangte a kipia mah bangin kiciamteh ding hi.\nNang leh na innkuanpihte in mun khat peuhpeuhah na ne thei ding uh hi; bang hang hiam cih leh tua pen kikhopna buk sungah note nasepna thaman ahi hi.\nTua sung panin a limci pen na piak nak uh leh tua thu hangin mawhsakna na thuak kei ding uh hi. Israel mite na a siangthote na ninsak kei ding uh hi. Na nitsak uh leh na si ding uh hi, ci-in gen in," a ci hi.\nTedim Lai Siangtho / Laibu: Gamlak Vakna 18


url: =ZOLAI. Gelh – H. Gin En Cin, D.D. - Laibu Saal\nHome > Thuluui/Articles > ZOLAI. Gelh – H. Gin En Cin, D.D.\nZOLAI. Gelh – H. Gin En Cin, D.D.\n– H. Gin En Cin, D.D.\nPhoto Credit : ZCMC -USA 2015.\nHih Magazine sungah suahsak dingin “Zolai” tawh kisai gelh dinga nong nget manin kei nasep lianpi khat ahih manin ka angtang mahmah hi.\n“ZO” kici kammal pen kuama kam kikawm hi lo-in Zomite ei le ei i kilawhna i minam min ahi hi. Midang khatpeuh in minam dangte hong cihnate zang taleh midangte in ei hong cihna uh kammal hi a, en i zat ciangin midangte kam akawm i hi hi, ei neihsa hi lo hi. Ei neihsa ahi lote i zat nadingah i zat khit ciangin akipiakik ngeina hi a, piakik nawnlo a, mi’ neihsa amau neihsa banga, anei suakte guta ahikeh mi gina loin kiciamteh hi. Tua ahih manin mi-a akawm nuam i mipihte in akisap sung teng uh kawm taleh “Zo” cih kammal pen amau neihsa ahilam atheih uh ciangin akawm pen uh piakikin amau neihsa ahi “Zo” mah adeih hun uh hong tung dinga tua hun ciangin “Zo” mahah hong ciahkik ding uh hi.\nEi mi pawlkhatte leuleu in naupang pauthei nailo bangin “Zomi” aci theilo kineih uh a “Mizo” peuh ci uh hi. Ahang in, mikawl peuh miIndia peuh aci leitung buppi-ah kuamah om lo hi. Tua banga a lo mite lakah Pasian in amau min amaan ci nuam mi khatpeuh akhansak hun ciangin “Zomi” mah acih nop hun uh hong tung ding hi. Ahang in Pasian pen athumaan Pasian hi a, lungsim maan le thutak adeih Pasian ahi hi. Tua ahih manin amah abia mite in zong thumaan a, anuntak ding uh Pasian in deih hi. Pasian in Zomite amau min maan neihkhawm ding hunta asak ciangin i omna ciatah hih i min maan “Zomi” cih i neikhawm ding hi. Tua hun ciangin Israelte Greek kampau Israel le Jew kampau Israel a om bangin i kampau kibang taktak takei leh kampau bek a kilamdang Zomite i hi ding hi.\n“LAI” hih kammal zong kuama a kikawm hi lo a, i pupite zat kammal kician mahmah khat ahi hi. 1925 kum pawla Cope in tu-a i zat Roman laimal tawh i lai hong bawlsak laitakin i pupite in “ca” peuh “lekha” peuh na ci loin “Lai” mah na ci pah lian uh ahih manin kuama kampau kikawm het lo Zomi tawh a piangkhawm kammal mah hi pah hi.\nHih tawh i genkhawm dingin “SANG” kici kammal zong eima kam lian a i pupite in a neih hi a, thlawng, ahikeh skul cih banga ci theiloh pipi Kawlte a, mikangte a peuh kikawm hi lo hi. Tua ahih manin ei Zomite in “Zomi” “Zolai” “Sang” i cih kammalte i pupite in Zogam a pian tunga a nazat uh hi a, i minam tawh a piangkhawmpah ahi hi. Tua hi a i minam ciamtehna a thupi tampi a omte lakah hih kammalte a kihel ahi hi. Tua ahih manin ei Zomite goupi ahi hi. Hih “Lai” le “Sang” zong i mipihte in mi a, a kawm uh “Ca” “Lehkha” le Thlawng” “Skul” a neite a piak kik uh cianga amau tawh i neihkhawm i neihgil pen “Sang” “Lai”mah hong zang ding uh hi.\nHih atunga thute enpak le’ng Zomite minam lian minampi khat i hihna hong lak hi. Tua hangin i Zolai pen i minam zah a, i it ding ahi hi. Zolai om kei leh i minam ciamteh nading a thupi bang om ding hiam? Zo Minam Ni nangawn kinei zolo a, Zomite kiciamtehna Vaphual limbek omlai hi. Tua ahih manin Zomi ka hi aci peuhmah in Zolai sinloh phamawh a, theihloh phamawh hi. Zolai i theihna bek tawh Zomi i hihna kilak thei lai hi. Nang le na minam na it leh Zolai na it kul a, Zolai na it leh na theih ding kisam hi.\nTu-a i zat Zolai pen i neihzawh kum 90 val bang sawt ta hi. A masa-in Ni Sagih Lai ci-in “a aw b ch” ci-in ni sagih sunga theihtheih dingin hong kipantah a, 1925 kim pawl ciangin tu-a i zat Roman laimal zangin Cope Topa in a theihnop mahmah dingin tuhuna sim thei, gelh thei ciang ahih nading akisinte bangin Laibu hong bawlsak hi. Tua pen “Ka dah mahmah. Ka pa a dah mahmah… ci-a kipante ahi hi. Hih pen a kisin ding laimal teng (glossary) teng kisin masa a, tua khit ciangin alaigual a thunei dinga kisin pan laisinzia ahi hi.\nTu hunin pawlkhatte in ciamnuihna peuhin zanga ka pa ha a na, pha ka sa, La ka sa, ci-in Cope in na gelh lawmlawm a, ci-in mawhsak kha thei hi hang. Hihbang kamvuicing a thu kihual dinga Zokampau lo khat in a gualh hunlai-in haksa sa-in a khua-ulsa kai mun mahmah ding hi. Bangbang ahi zong ama hong bawlsak lai pen gelhthei, simthei cianga zat dingin tua sanga theihnop zaw le tua sanga hoihzaw lai sinna omthei lo hi.\nAhi zongin Cope kammal zat pawlkhat le sin dinga abawl pawlkhatte Mangkang gama zat ding ahoih tampi om a, ei gama naupangte in theih haksa uh hi. (gt. Vukkhal tawh kimawlna, Sik meicihna tangthu etc....) Tua banah laisinzia zong a khuahun zui-in kilaih a, i gam i lei-a thupiang zong kilamdang ta ahih manin puahloh phamawh ta hi. 1972 kum ciangin Tedim gam sunga sanglam pilna neite le kumpi lam tavuan neite kopin Zolai simbu kipuahpha hi. Cope zatsa tangthute Zomite ading akizang thei teng le laibute sunga naupangte lungsim a zoding, naupangte tungah ngaihsutna hoih a piathei ding (moral lesson) hoih nei pawlkhat zong kizang lai hi.\nTanlang Laibu sunga ABC laimalte-a kipan laimal om khempeuh a malmalin naupangte in a zattheih ding khiatna nei kammalte kiguang hi. Laimung khat le aw a suaksak nih ciang kisinsak hi. Tankhat laibu sungah laimungte le aw a suaksak thum ciang sin dingin kiguang a, laimal gawm khempeuh Tanlang le Tankhat sungah a kimin kisinsak hi. Ahi zongin Tankhat laibu a tawpna lamah thuhoih pawlkhat kisinsak a, Tannih laibu sungah tangthu tom nono naupangte ciamteh theih ding le a zuihpah theih ding uh thute kiguang hi. Tanthum le Tanli laibute sungah Zomite tangthute le Zomite theih ding a kilawm thupite kisinsak hi.\nTua tangthute tung tawnin naupangte in Zomi itzia ding le Zolai itzia ding thei uh hi. Tua huna kipanin Zolai tawh lai kigelh ciat hi. Biakna lam thu kizakna zong a tuamtuam kihawm ciat hi. Ahi zongin laigelhzia kibang kim lo hi. Pawlkhatte in amal malin gelh a, pawkhatte in ama pau bangbangin kinai sakin gelh hi. Lai ngeina kician nei nailo i hihmanin nang akhial, nang amaan kici thei lo hi. 1972 pan 2000 hun ciangciang tua bangin Zolai kigelh ciat phot hi.\nKum 2000 khit ciangin computer hun hong hita a, laigelhna le limsuaihna khawng baih mahmah hi. Tua hun ciangin mi khempeuh in laigelh ding kilawp ciat hi. Ahi zongin mi theih dinga Zolai maantaka gelhding a haksat lam kiphawk ciat hi. Tua hun pen ei Zomite adingin lai lamah i mit kihon hun cileng maanpen kha ding hi. Pawlkhatte leuleu in ama thu-in Zolai puah sawmin Cope in Zolai a kihel lo laimalte a cih “f, j, q, r, x, y, nangawn Zolai suahsak sawmin hanciam leuleu uh hi. Geelgeelin gelhgelh uh hi. Ahi zong a geelte nangawn in a simkik uh ciangin simthei nawnlo thei uh hi. Tua banga hanciamna neite Zolai hoihsak nuam ahih manin phathuai mahmah hi.\nPawlkhatte in Kawllai banga a aw bawl sawmin hih i zat laimalte mah zangin a aw ding geel leuleu uh hi. Hih pen kei muhnaah Cope in Zolaimal abawl lai-in Kawl laimal na zang leh buaipih kul loin Kawllai bangin a-uun, a-eu kibawl thei pah dingin ka um hi. Ahi zongin tu-a i zat Zolaimal pen Roman-te a i zat ahih manin ei deih bangin a aw bawlna-in kizang thei lo ding hi. Kizang thei hileh Cope in na zang pah kha ding hi. Tua hi-a a piang thei lopi ding khat a hanciam i hih khak leh i hun, i sum, i thatang beite pammaih hi.\nZolai puahphat theih nading bulphuha zum hong ZCLS te in a siam tawpun Zolai na puah uh hi. 1986 kumin ZCLS Secretary sem masa Rev P. Thuam Thang makaihna tawh tua huna Biakna lam thukizakna Endikpite Tedim ah kisutuahin thu kikupna (seminer) kinei hi. Tua munah Zolai gelh cianga ka buaina khempeuh laiin gelhkhia-in seminer paper ka puak hi. Tua kei buaina tampite tung tawnin laimal zatzia ding tampitak kipuahpha hi. Tua munah kikupnate a tampen in Cope laimal gawmzia i zatsate pai tuan loin a kitelzaw in bangci puahto ding cih kibulphuh ahi hi. A telhaklua mahmah a kitheikhial dingte a kitheihpah lianlian nadingin laimal tuam neihsak ding cih loh puah theih nading dang om thei lo hi.\n2000 May kha ciangin Presbyterian-te makaihna tawh Tedim ah seminer kinei a, tua hunin zong hih 1986 kuma buaina teng le a hoihzaw a kimuh beh teng kikumnawi leuleu in, nakpi-in Zolai hoih tuam hi. 2000 kum sung mahin ZCLS-te makaihna mah tawh Leipi biakinnah biakna lam laigelh teng seminer kinei leuleu hi. Tua hunah zong a masa-a kikup teng banah muhbeh omlaite kikup beh lai hi. 2003 January ciangin Yangon Zomi Momnote le Rev. Dr. Chin Khua Khai kipawl khawmin seminer mah kinei leuleu a, tuate laibu-in bawlin Zolai Endikte khutlet ci-in laibu-in kisuaksak hi.\nHih hun ciangciang i Zolai malgawmzia tampitak kiphattuampih a, i laigelhte zong simnop zaw-in a khiatna teltakin kithei thei zaw hi. Mailam ah i Zolai i puah nading kei ngaihsutna-ah a laimal mahmah a tuamin neisak a amal khat in khiatna atuam a nei honpi khat i neihsak ding hoihin ka um hi.\nBanghang hiam cih leh Zolai malkhat in khiatna khat bek nei loin tampi nei hi. Amal kibang veve mah a aw tawm kikhel leh a khiatna a tuampi khat suak hi. A khiatna zui-in a mal tuam vive neisak ni cile’ng lah i lawhna a aw nangawn kibanglo lai ding ahih manin i bawl hangin kizangtang thei peuhmah lo ding hi. Tua ahih manin leitung bupa kizangtang Manglai mah bangin a mal khat in khiatna khat a nei pahpah pawlkhat nei le’ng a, tua i zatsa banga i zatsuak ding lah haksa sa kei le’ng hoihpen leh kilawm hi.\nGtn. Cope in i tenna inn agelh ciangin “inn” ci-in “n” nih a zat pen nuamtuam mahmah hi.\nLaimal khatbek a aw kibang a khiatna kilamdang khat “tu” en pak le’ng. “Tu” bekbek in khiatna 9 nei a, a aw kibang 2 in khiatna 2 mah nei-in; a aw kibang 4 in khiatna 4 mah nei-in, aw kibang 3 mah in khiatna 3 mah na nei a, a vekpi-in “tu” bekbekin khiatna 9 nei hi.\n1. “Tu” (sit) - hiah tu inla pau kei in.\n2. “Tu” (Sugar cane) - hih kawltu “tu” tu laivah ahi hi.\n3. “Tu” (sheep) - “tuu” khawi-a tuumul puan a nei hi = “tuu.”\n4. “Tu” (land) - vanleng a “tu” hi.\n5. “Tu” - thallam cilsiat eima tung “tu”.\n6. “Tu” (hoe) - “tu” in lo kikho hi.\n7. “Tu” (sheves) - buhvui zut a, a “tu” a khol hi.\n8. “Tu” (grand child) - ka pu’ “tu” ka hi hi.\n9. “Tu” (now) - “Tu” mahmahin inn ka tung hi.\nHihte khempeuh amal a bawl ding haksa mahmah ding hi. Ahi zongin pawlkhat laimal khat khiatna khat nei honkhat nei thei le’ng Manglai bangin Zolai zong tellah nading om lo hi. Hih a nuai-a bangin laimal khat khiatna khat neihsak dingin i zatsa pawlkhat kong suaksak hi.\n1. gou = (inherit) = Damsunga neihgil, lamgilte pate-a tate in a luah tohtohte,\n2. gamh = (heir) =A neite inngamh a, a neiding omlo midang khat in a luahte\n3. meii = (cloud) = vana kai tui malneute\n4. lamh = (placeta) = nau suah cianga, a nungzui pen\n5. sangh = (glean) = An lak khit a kinusiate\n6. tanh = (share) = Ei adinga i satanh tuam pen\n7. paii = (conceive) = Nau paii, gai.\n8. cingh = (generous) = Neih bangbang phaltaka piakhia nuam.\n9. gongh = (throat) = Gawl anglam pang.\n10. tangh = (chickenpork) = vun natna nam khat.\n11. aam = (jealous) = Hihna peuhpeuhah deihsak lua\n12. lei = (tongue) = Kam sunga lei 13. lii = Lo lai-a a mawkpo ankungte\n14. aa = his = Ama neihsa\n15. taa = their’s = Amaute neihsa.\nHih a tunga bangin amalin bawlle’ng sim khialh nading tampi phatuam dinga, a khiatna kitelpah lianlian ding hi. Tua banah a gualhzia siam peuhle’ng Zokam theihkhialh ding om lo a, a khial dingin simle’ng, amaan khat beek om lo hi. Zolai na sim ciangin a khiatna nei dingin sim in. Manglai zong limtakin etsak le’ng a aw suak hetlo laimung tampi om hi.\nMailam ah Zomite le Zolai omzia ding kei muhna ah :\nHun khat ciangin i Zolai malgawm kibang dinga tua hun ciangin Manglai computer tawh i gelh cianga, a khialte a nuai asan-a a git bangin kigit ding hi. Tua ciangin nang laigelh maan, kei a maan kei cih bang om nawnlo ding hi.\nHun khat ciangin “Zo” cih min neikhawm ding hanga, midangte kam i kawmte i piak kik hun hong tung ding hi. “Ciimnuai” le “Lai” i cihcihte toi lua sa-in i nunglam i etkik ciat hun hong tung dinga, tua hun ciangin “Zo” mahah i kituah kik ding hi. Tua hun ciangin “Mizo” a kicite in zong a min uh amaanin lothei ta ding uh hi. Paite in a min uh guallelhna min sangin “Zo” deihzaw ding uh a, Gangte in Gawngmual khua-a galvil-a a omlai uh a min sangin “Zo” deihzaw in Simte in simgam ngallak-a a omna uh min sangin “Zo” deihzaw-in, Hmarte in zong Sim le Zo kikal malnote laka, a ten lai uh min a puakden uh sangin “Zo” mah deihzaw ta ding uh hi. Thahdote in zong amau pupi’ min guak minam mina neih sangin Zomi khempeuh minpi “Zo” mah a telzawk hun hong tung ding hi.\nHih amau omna min a kilote in omna munmin peuh sangin i pupite in i minam mina a zat uh Zomi mah ahihna kithei ta ding hi. Zomi khempeuh in ei min ciatmah ahi “Zo” thupisakin i min i nei khawm dinga i omna peuhpeuh ah i minam le i ngeina lenkipin i biak Pasian in minam lian khatinhong koihin ama sungah nuam i sa khawm ding hi. Lushei kampau Zomite, Hakha kampau Zomite, Falam kampau Zomite, Tedim kampau Zomite cih bangin i minam min i neikhawm ta ding hi. Ngaklah huai sam ei!!!\nH. Gin En Cin in TBA khutnuai-ah kum 5 sung Khangham Zolai thei lote hilhna ah Thukhungpi a sep sungin Tedim gam Tonzang gam khua khempeuh phialah Khanghamte Zolai laihilhna sang phuan hi. Tua kum 5 sungin lai gelhthei, simthei ciang mi 1000 theihna laipi pia hi. Zogam a Press om masapen Tedim a, Cope Memorial Press ah kum 4 sung manager sem hi. 1972 Zolai kipuah phat tunga kipan hih lai agelh dong kum 34 val Tedim gam Tonzang gam Zolai sang khempeuh adingin Laisimbu kitasam sak loin ngahsak den hi. Christian Biakna Labu kipuahphatna khempeuh ah kihel kim hi. Pasian huhna-in Laisiangtho NIV panin ZIV suaksak hi. Laisiangtho thak le pilna laibute kici bu 5 teng Mangkam le Zokamin etton (Diglot) theih dingin suaksak hi.\nZogam sungah lawki bei nading ngimna tawh Harvest Camp Ministry phuan a, Director sem hi. Kum 10 sungin khua 7 ah lawki beina mualsuang phut hi. Hih teng le a hanciamna tuamtuamte hangin Pasian in tawisanga Bethel Bible College, Tedim in 2005 December14 ni-in B.C. Min. degree pia hi. Hihte khempeuh baanah a khan kum 70 a phakkhit ciangin Pasian in lamsang lailai a, International College of Bible Theology - Sikeston, Missouri, USA, le Reaching the World Bible College, Yangon-te in 2006 Feb 25 ni-in Doctor of Divinity degree pia uh hi.\nSource : ZOMI SIAMSIN MAGAZINE ( Vol 2, 2008 Page . 63 )\nZBCA Khawmpi 2015 Nashville ah Zolai Pupi H. Gin En Cin, D.D. te nupa, Atapa Pil Mung leh Cinpu Zomi (www.lainusaal.com).\nZolai Pupi pa Tangthu na sim nop leh hih link mek in : http://www.laibusaal.com/2013/12/zomi-te-khang-tangthu.html\nItem Reviewed: ZOLAI. Gelh – H. Gin En Cin, D.D. Description: Rating: 5 Reviewed By: Cinpu Zomi


url: =Tuni Pasian Kammal (April 22, 2018) :: ZOMI DAILY\nTuni Pasian Kammal (April 22, 2018)\nposted on 23 April 2018 at 7:19 am UTC+9:30 Lomkholna: Biakna, Kammal, News\nTua ciangin amah in, “ Topa na Pasian a nungta ahih mah bangin emsa bangmah ka nei kei a, beel sungah annel khutdim khat le um sungah sathau tawmno khat bek om hi. Tu-in keimah le ka tapa a dingin tuate bawlin kote in ka nek theih nadingun singkang nih khawng a tom ka hi a, tua ciangin a si ta ding ka hi uh hi,” a ci hi. (1Kum 17:12, TDB)\n1) Kialtun laitakin Elijah le meigongnu khat hong kimu uh hi. Meigongnu in ann tawmno khat nei hi. Tua meigongnu in tua ann tawmno khat a muh dan le Elijah in a muh dan kibang hetlo hi. Meigongnu in tua ann tawmno khit ciangin “sihna” mu hi. Ahi zongin Elijah ahih leh ann tawmno khit ciangin “nuntakna” mu hi.\n2) Nang-le-nang na ki-et ciangin na kineuksek gawp kha thei ding hi. Hih theihlohna bekbek le siamlohna bekbek na kimu kha thei ding hi. Tua bangin a ngaihsun den dingin Pasian in hong deihlo hi. Ama tungtawnin na hih theihna le na manphatna a mu zaw dingin Topan hong deih zaw hi.\n3) Pawlkhat ten ka galpa Goliath gol lua zozo kei ning ci uh hi. Pawlkhat leuleute in ka galpa Goliath gol mahmah ahih manin saili tawh kap leng khak baih mahmah ding ci uh hi (unknown).\n4) Pasian tungah na haksatna bangzahin gol hiam cih na gen sangin na haksatna tungah na Pasian bangzahin gol hiam cih gen zaw in (Joel Osteen).\n5) Na khempeuh asia lamin a ngaihsun den keeite adingin guallehna in ngak den hi. Tua ahih manin Pasian hih theihna sungah thasanin a hoihlam ngaihsutna tawh kalsuan det ding ahi hi.\nPrevious: USA, Nashville aom ansai sungah thaukikapna piang, mi 4 si, adang tampi liam\nNext: Mawtaw 2 kiphukha in agei aom Motorcycle 12 te nawksiagawp


url: =E-group mail bang hi-a, Bangci zat ding - Zomi Community Network - Your Network\nE-group mail bang hi-a, Bangci zat ding\nPosted by Tg. Thangno on September 2, 2011 at 10:23pm in Moderator Corner\nE-group-mail (yahoo group, google group, hotmail/live group, facebook group, ...) te bangci kizat hiam? Hi te ah lai nasuaksak khat hoih kisalo in hong ki nial leh na heh hiam? Zomi pawlkhat Zomi E-group tuamtuam pan a kitawng bang kiom phial hi. E-group cih pen ki totna ding hilo a Thu kikupna, holimna,(Discuss online, Furum online ) hi-a, Website, Article room hi lo a hihman in na thusuahkhat mikhat in hoih a sak kei leh zong a ma muhna bang hongkum thei hi. Hoih asa khat in hoih asak na tawh amen hong pia theihi. Ulian vai, naupang vai, nupi vai lua e cih omlo a thu kikup khawmna hi cih theikim ciat leeng uthuai sa ing. E-group pan a heh thei te bel mi thuki kupna ah a kihel loh ding(group mail a zoploh ding) hoihzaw ding in um ing. Nang i thungen khat in vaanpi a ban zong in hong kikup na in siakmit tan a bat bek leh zong a ma khaap tan tawh hong kup a hihman in zahpih ding zong hi tuanlo hi. Ei i thungen zong a maanpen hi tuanlo a, mi i thungen zong a khialpen hi tuan lo a hihman in Zomi khempeuh E-group mail khiatna tel kawmsa in post, reply, ... sawmciat ni.\nNa article gelh na ciangtan hiam?\nNa article at khat pen website bek ah na post leh ki limit (copy phallo) thei a, Website pan na copy khat pen Source (na laakna mun) na at kulhi. A hizong in mail ah na post article pen a mail ngahbel in mundang khat ah a zatnop leh nang hazaat theih om nawnlo in source zong a at kullo hi. Mi pawlkhat te-in A postna website pan copy phallo na pi, group mail tuamtuam khawng a suaksak thei hi. Tua te pen copy aphal kei hang a ki copy sa mah tawh a kibang hilel hi.\nPermalink Reply by Taang Sianpu on September 30, 2011 at 7:51pm\nWell said and done. Thupi ei. Hong zom toto lai ou leh\nPermalink Reply by David Lian on October 6, 2011 at 8:06pm\nZomite i lungsim picing lo ci ding ih hiam, U Thangno ong gen te pawl bel om in, Online pana mi gal tot tot te pen a thahat pen te hi khollo cih na ngawn zong ki za kha ngei hi. Mipi lungsim, nam lian lungsim nei in ki dawm ciat ni.


url: =Qoutations Archives - Zomi Adventist Innkuan\n“Nulepate aw, na tate uh aiawh in hahkat in na na sem uh hiam? Pasian in a sia na deihlohna, na kuhkalna, vil gige in na omna thei hi. Na thungetnate hong za hi. Lungduaina le lungnemna tawh na tate uh pantah un. Vantung bup in na nasepna lunglut hi. Vantung lampi ah na tate […]\n “Mi dangte tungah thu na khenkhen leh it hun ding na ngah ngei kei ding hi”.  “Mi khempeuh in na lianpi sem thei lo hi. Ahih hangin itna tawh na neu nono kisem thei tek hi”.  “Kilemna pen nuihmai tawh hong kipan hi”.  “Vantung gam pen hi ci ding hi cih […]\nMipilte’ Thupilte – An neekna in pumpi khang sak aa, laibu manpha simna in ngaihsutna khang sak hi. ~ Jerremy Collier – Bang laisim na hiam cih hong genin, kua na hiam cih hong gen ning. Bang lai dante simkikzelzel na hiam cih hong genin, bang na hiam cih hong gen ning. ~ Francois Mauriac […]


url: =Ludwig van Beethoven :: ZOMI DAILY\nposted on 16 April 2015 at 4:00 pm Lomkholna: Article, PeterSuumpi\n(17 December 1770 — 26 March 1827)\nBeethoven pen leitung music tangthu sung ah aminpha mahmah music pilna nei khat ahi hi. Ama ii gelhkhiat music te in ama ii zahtakbanna lak khia hi. Beethoven ii music te pen tua hun lai in mipi te ii dahna, lungdamna, suahtakna le thalawpna te pia zo hi. Tua ahihman in ama ii music te in mi te thangah sak in tawsawn hi. Tu ni ciang dong ama ii music te in mi te lungsim sukha den lai hi.\nBeethoven pen aneu tung pan ama ii music kivaqna akilangsak khin ahi hi. Apianpih kivaqna ahiban ah aman hanciam beh lai ahihman in atheihna hong sang semsem hi. Ahilh asia te nangawng in lamdang sa phial uh hi.\nBeethoven pen kum 12 aphak lai in kumpi inn sung ah Piano le Organ sia ding in kiseh in tua tawh a innkuan pih te vak hi. Avan gik mahmah ahi a innkuan te avakna hang in Beethoven in asiamna hong sin beh semsem hi. Nasep hong hanciam semsem hi. Khua zat khit ciang vul ningniang sa in inn ah ciah den hi. Akum tawh kituak lo in na asem kha ahi hi.\nKumpi inn sung ah mipi te zahtakna angah hang in amah lungkim zo tuan lo hi. 1787 kum in Beethoven pen Vienna khuapi ah pai in Mozart kiang ah siamna va sim beh hi. Ahihang kamsaitna tawh anu cidam lohna tawh inn ciah kik pah hi. Asawtlo in anu in hong nusia hi.\nTua in Beethoven linglawng sak mahmah hi. Anu ii nusiatna le angimna atangtut nading hanciam in akipeina te hang in nuntakna ii haksatna te Beethoven in hong nawk ngiatngiat ta hi. Akhangno mahmah hang Beethoven in ahaksa nuntakna ii khongkhak te hangsan takin nawk in lungsim kip takin ama hong nawt hi.\nBeethoven in ahanciamna hang in gualzawhna hong ngah hi. Amah pen damdam in mi tampi te in hong thei hi. Tua hun laitak in anuntakna ah kamsiatna pi khat hong tuak hi. Abeng hong ngong hi.\nMusic ging te aza thei nawnlo music siam khat, gamdai sung ah music abawl ding, asun mang te atangtung sak ding mi khat in hih bang tawh amasuan bang ci phuk mawk ding … cih zong hong ngaihsun zo nawn lo hi. Hi pen a lainat huai kamsiatna khat hi hi. Abeng ngawn lam midang te theih ding utlo ahihman in Beethoven pen mi te tawh akigamlatna ah damdam in hong kihem khia hi. Hi bang tawh amah le amah hong ki zawngkhal sak semsem hi.\n1802 kum ciang in Beethoven pen Vienna khuapi pan nai khat akipai Heiligenstadt akici khuano khat ah hong pai in music aw te hong gelh hi. Tua khua ah Symphony No. 2 hong phuak khia hi. Ama ii beng ngong pen ni khat khit ni khat hong suuk semsem hi. Ama ii thuak natna le ama ii kamsiatna te pen “Heiligenstadt sih thuvaikhakna” ci in amah mah in hong gelh hi.\nAnung lam ciang Beethoven pen Germany philosopher khat ah Immanuel Kant ii pilna tawh amuhkhiat thu ahi “Ih kamsiatna te ih mangngilh nading ahoih pen in nasep te khawllo aa sepsuakna hi” cih kammal tawh amah le amah tha hong kila kik zo hi. Nuntakna ma anawt ding in thahatna hong nei kik hi. Nasep hancaim tak in asep kawm in ama ii kamsiatna te hong mangngilh zo in music tam pi hong gelh khia zo hi.\nVienna khuapi ah lungdam takin hong kileh kik hi. 1803 kum in athahat “Salpha” Symphony No.3 hong gelh khia zo hi. Hih music pen Napoleon aading agelh nop hina pi in Napoleon in kumpi hongsep ciang in Napoleon min phiatkik in “Salpha” ci in min apia ahi hi. “Salpha” cih music aw sung ah music abawl pa ii nuntakna khamsiatna teng anawk zawhna hangsanna salpha lungtang te adim in a omlam kilang takpi hi.\nAmah le amah kimuanna anei Beethoven ii lungsim sungah meimual bang aa aso, mong nei lo itna te, atumdang deuh, anem diaidiai, akihual kim hialhial, tha khauhna tawh akidim, ahoih na khempeuh te ama ii gelh khiat a music aw te sung ah adim in om lam kilang khia hi.\n1804 kum pan 1814 sung teng apumpi tung ah natna nakpi tak in thuak hi. Ahihang hih kum 10 hun sung ah tangthu sung ah aman akiciamteh zo lo ding music aw te hong gelh khia zo hi. Mihing te ii music tangthu sungah suangmanpha abang music te aman hong gelhkhia zo hi.\nVienna aa aminthang tanglai music siam khat ii nuntakna le khua hun piak tawh kinia cih sam hang in Beethoven ii ngaihsutna te pen Haydn le Mozart te tawh kibang lo in tumdang deuh hi.\nMusic gelh siam Haydn ii nuntak sung in mite mawhsakna le kosiatna te tawh kidim hi. Hi te pen khat veivei aheh hang in thukkikna nei ngei lo hi. Music siamna tungbek ah lungsim sung in ama nawt hi.\nMozart in zawnna le mi te mawhsakna athuak te zong pen Haydn sang tawmzaw kici thei tuan lo hi. Ahihang Mozart in azawn hang in mi te ii nopnehna te pen thuk kik pahpah hi. Ama ii gelh khiat music te sung ah khangnona, lawpna te akihel hang in a music aw te ngai lehang ama ii na asakna, athuaklahna te ki mu thei hi. Beethoven pen ama ii kamsiatna athuak ahihang in, tua hunlai ki-uk dan athuak lah hangin ama ii music te in mi te suaktakna, lungdamna le thahatna te pia zo veve hi.\nBeethoven ii gelh music aw khat\nBeethoven pen music abawlna tawh anuntakna nitum lawh hi. Atawpna khat vei mipi te amel alah khit ciang sin natna tawh zawmtak in ni khat khit ni khat hong kantan hi.\nAnuntakna abei madong ama i lungsim dai hithiat hi. Hi bang hun na ngawn pen aman state tung aa ding bang in om in ama ii athuakna kitheihloh bawl in music tumtheih van nam li tawh akitum (String quartet) music aw dawng 5 hong gelh khia lai hi. Hi pen mihing te aading Beethoven i agelh topna music aw ahi hi.\nBeethoven pen alungsim tawh natna te azawh zawhna, kuhkal hangsanna te hang in gualzawhna hong ngah ahihna thu, sihna mang pa lehdo in daihna angah zawhna thu tetti hong hong lak ahi hi.\nRussia physics pilna nei Nikolaevich Lebedaev in “atanglo tui maitang tung pan ahanciam tui tung nasem hong piang thei lo ding hi. Anuam kim le pam pan mipil mi siam hong piang lo ding hi” ci hi.\nZawngkhalna in mihing te na asep theih nading in lauthawn thei hi. Mihing te khuisa sak hi. Nung kiksak hi. Lungkia sak hi. Ahihang in lungsim khanglo sak hi. Thahatsak zaw hi. Lungsim tha khauhsak hi. Hi pen nang zawnna pen bang ci muh na hiam cih tung ah hong kinga ding hi. Zawnna, gentheihna, haksatna ih tuah ciangin kihta lo in hangsan tak aa aphul ngam te in gualzawhna ngah ding uh hi.\nPeter Suumpi (Zingsol)\nPrevious: Leitung Galpi thumna pian nading panin a kham zo pa\nNext: Zosuan Tuailai Khawmpi tangkona\nThuthak Tomkimcing 9 Aug 2014


url: =Korin Masa 14 | Siantongluan.net\nKorin Masa 14\nKorin Masa 14 |\nNa deih lianpen uh ki-itna na hisak un. Kha Siangtho hong piak siamna a tuamtuamte sung panin thuhilh siamna neihding na hanciam phapen un.\nBang hang hiam cih leh pau lamdang a paute pen mite tungah thugen hiloin Pasian tungah thugen ahi hi. Amaute pau kuamah in theilo a, Kha Siangtho vangliatna tawh Pasian thusimte a gengen ahi uh hi.\nAhi zongin Pasian thu a hilhte pen mite tungah thugen hi a, mite tungah huhna, hanthotna, leh hehnepna a pia ahi hi.\nPau lamdang a paute pen amau mahmah a phattuamna dingin a pau hi a, Pasian thu a hilhte ahih leh pawlpi phattuamna dingin nasem ahi hi.\nNote khempeuh pau lamdang na pautheih ding uh kong deihsak hangin Pasian thu hilh ding siamna na neihding uh ka hong deihsakzaw hi. Pawlpi in phattuamna a ngahtheihna dingin note lakah a khiatna a genthei pah ding om ahih kei buang leh, pau lamdang a paute sangin Pasian thu a hilhte a lianzaw ahi hi.\nSanggamte aw, note kiangah hong pai-in pau lamdang tawh thu hong gen leng, bangin kimang ding ahi hiam? Note-a-in Pasian thu theihna, pilna leh siamna a hong piansak kei leh a kimanna themkhat zong om hetlo hi.\nNuntakna a neilo tamngai leh harp lasaknate nangawn, a aw a kitelin ging sensen kei leh bang la kisa ahi hiam, ci-in kua in theithei ding ahi hiam?\nGaldona ding peengkul a tumpa in a aw a kitelin tum kei leh galdo dingin kua kithawi theiding ahi hiam?\nTua mah bangin na thugenna uh kammal kitel sinsen kei leh kua in note thugen theithei ding ahi hiam? Na thugen uh huihlakah a maimang suak lel ding hi.\nLeitungah pau nam tampi om a, ahi zongin khiatna a neilo khat beek omlo hi.\nAhi zongin a kipau paunam thei kei leng, kei pen a paupa-a dingin mi namdangpi ka hi ding a, a paupa zong kei-a dingin mi namdangpi khat hi ding hi.\nNote in zong Kha Siangtho hong piak siamnate deih belin nei na hih manun pawlpi-a dingin phattuamna taktak a piangsak ding siamnate mah nget belin na nei ta un.\nTua ahih manin pau lamdang a paute in, amau paute a khiatna a gen theihna ding uh siamna a neihna dingun thu ngen ta uh hen.\nBang hang hiam cih leh pau lamdang tawh thu ka nget ciangin lungsim takpi tawh thungen ka hih tei hangin bang ngen ka hi hiam cih ka ngaihsun thei kei hi.\nTua ahih leh bangci gamtat ding ka hi hiam? Ka lungsim tawh thu ka ngen ding a, ka ngette ka theihna ding tawh zong ka ngen ding hi. Ka lungsim tawh la ka sa ding a, ka sakte ka theihna ding tawh zong ka sa ding hi.\nNa lungsim bek tawh Pasian tungah lungdamna na koh ciangin kikhopna sungah a om midangte in bangci-in nang thungetna, "Amen," hong cihpih thei ding ahi hiam? Nangma thungette a theihtheihna ding uh bangmah omlo hi.\nPasian tungah lungdam ko-in na thungetna a hoih mahmah hangin midangte in bangmah phattuamna ngah hetlo hi.\nNote khempeuh sangin pau lamdang pau theizaw ka hih manin Pasian tungah ka lungdam hi.\nAhi ta zongin pawlpite biak kikhopna sungah pau lamdang kam tul sawm bang ka pau sangin midangte phattuamna dingin a theihding uh kammal nga bek ka pauzaw ding hi.\nSanggamte aw, na thu ngaihsutnate uhah naupang bang kei un. Gitlohna lamah naupang bang un la, ahi zongin thu ngaihsutna-ah a khangham hi ta un.\nLai Siangtho sungah, "A lamdang kampau tawh amaute hopihin, minam dangte pau tawh thu ka gen ding a, tua bang nangawnin hih mite in keima thugen hong ngailo ding uh hi, ci-in Topa in a gen hi," ci-in na kigelh hi.\nTua ahih manin pau lamdang pen thu um mite-a ding hiloin, thu umlo mite in a uptheihna ding uh lim ahi hi. Tua mah bangin Pasian thuhilhna pen thu um mite-a ding hi a, thu umlo mite-a ding hilo hi.\nTua ahih manin pawlpi mi khempeuh na kikhopna uhah na vekpi-un pau lamdangin pau-in, mi mawkmawkte ahih kei leh thu umlo mite in hong mu zenzen leh, note pen mihai hontang hi, hong ci ding hilo ahi uh hiam?\nAhi zongin na vekpi-un hoihtakin Pasian thu na gen laitakun mi mawkmawkte ahih kei leh thu umlote hong pai leh, a zak uh thute hangin a mawhna uh kiphawkin a hoihlohna uh kithei ding uh hi.\nA lungsim sung uhah a ipcipte uh kipholak ding a, khukdinin Pasian bia-in, "Hih mite lakah Pasian om taktak hi," ci ding uh hi.\nTua ahih ciangin sanggamte aw, ka hong gennop thu a tomin: Pasian bia dingin note na kikhop uh ciangin khat in la sak ding nei, khat in Pasian thu a gen ding nei, khat in pau lamdang tawh thugen ding nei, khat in tua a kigente a khiatna gentheihna ding nei cih bangin na om ding uh hi. Hih a tuamtuamte khempeuh, pawlpi phattuamna ding ahih ding kisam hi.\nPau lamdang tawh thugen nuam a om leh zong, nih bang, ahih kei leh a tam penin thum bang in gen bek ding a, tua bangin a gen uh ciangin zong khat a man khit ciangin khat in a banbanin gen ding uh hi.\nAhi zongin a khiatna a genthei ding a om kei leh zong, kikhopna sungah pau lamdangin a pau nuampa gamdai takin om ding a, amah leh Pasian tawh kikal bekah kigen ding uh hi.\nPasian thu gen ding a neite sung panin nih leh thum bang bek in a banbanin gen ding uh a, adangte in limtakin na telngaih ding uh hi.\nA kikhawm mite sung panin mi khatpeuh in Pasian thu gen ding hong neih leh tua a thugen laipa khawl phot ding hi.\nNa vekpi-un a thu thei-in thahatna na ngahtheihna dingun no thugen ding a neite khempeuh in khat khatin thu na ban gen ding uh hi.\nPasian in eite ahi zelzul dingin a hong sam hilo a, hoihtak nuamtakin a om dingin a hong sam ahih manin Pasian thu gen ding lawpna lungsim pen a gen dingpa a ki-ukzawh ding a kisam ahi hi. Pasian pawlpi mite khempeuh lakah a kizang ngeina ahih mah bangin,\nmihon biak kikhopna sungah numeite pauloin om uh hen. Numeite a kiniamkhiatna ding thu Jew Thukham in a gen mah bangin amaute in mihon lakah thu a gen ding uh kiphallo hi.\nAmaute in a theihnop uh thu a om leh, inn panin a pasalte uh dong ta uh hen. Bang hang hiam cih leh mihon lakah numeite kam a pau ding zumhuai hi.\nNote kiang bek panin Pasian thu hong kipan a, note tung bekah a hong tung sa zenzen na hi uh hiam?\nMi khatpeuh in Kha Siangtho hong piak siamna a nei, Pasian thugen ka hi hi, ci-in a kingaihsut leh hih lai ka hong gelhte pen Topa thupiakna tawh a gelh ka hihlamtak a phawkding kisam hi.\nHih ka thugente a don kei leh amah zong don kei pah un.\nTua ahih ciangin sanggamte aw, Pasian thu hilh ding ngaihsut lian penin na nei un la, ahi zongin pau lamdang a paute na kho dah hoh un.\nNa khempeuh a kilawm a kituakin na hih un.\nTedim Lai Siangtho / Laibu: Korin Masa 14


url: =Hello... Lamka-6: Marching On and On...\nHong tung taktakta, hong tung taktakta, Zomi Khawmpi hong tung taktakta. Ka omna pan zing tho in ka iPhone sung ka et leh Zomi Khawmpi sim ding mite Lamka khuapi ah kiphu nainai cih ka mu hi. Zan deuh in hong tung zungzung uh cih ka muh zawh sawt nailo mah hiven, tuni na hipah malam... hih ka gelh laitak bang a ni khat ni kizang khin hita sawnsawn.Zomi marching on...\nA masa pen ka hi diam ciin ka facebook ah mun tuamtuama Zomi omte thusun ka et leh Philippines ah Zomi omte bang kei sang na masa zaw thamtham. Australia pan hong lut te kei sang nakpi taka manlangzaw lai. Ka omna ah 9:00 AM hi ciin ka pulak leh Kabul lama Zomi omte in zingsang 5:30 AM a Livestream en dinga na kimankhin uh hidaihta. US ah lawmte khat bang zan ihmu ngamlo in Lamka khuapi sunga thupiang en nuama na zanhak liang hihtuak hi! Bangbang ahi zongin mihing pumpi sunga sisan pen a bawlpa in amah bek a kiit ding hilo in a mipih a sapih leh a minam, a gam, a lei it dinga a bawl nak hihlua hi cih kilang kasa hi. Itna i cih kibawltawm theih hilo a mihing sisan sunga luang, a DNA ah a omsa hiven maw. Zomi Paunak ah, "Bawng in a ho ngai" cih khawng, "Sial kang leh Sial kang kingai" cih khawngte pen pupa te in ana theihsa uh, amau nuntakna ah a muh teekteek uh, a tuak khak sitset uh pan a gen khiat uh ahih manin dik mahmah hi. Kibatpihte kingai, mipihte kingai, sisan kibatpihte kingai, sung leh pua kibangte kingai... Zomi bek hikei, namdangte in zong amau ho, amau gial kibatpihte na ngai diak uh hi.\nMarching on... banghang in maw? Banghangin mainawt zel ding ihi hiam? Bang lunggulha mainawt ding i hi hiam? Zomi in mailam ah bang lametna nei a mainawt zel ding ahi hiam? I tup leh i sawm, i ngiimna leh i deihna a om kei leh mainawt cih bang om theilo hi. Tu in kua ihih lam kician takin kitheita hanga, bang minam i hiam cih kitel in mite'n kuate hi i hiam cih hong tel panpan uh hi. Lungdam huai. Mite'n Zomi ihih hong tel mahmah uh ciang hong pakta mahmah om dinga, hong haza zong omthei hi. Hong pattah nuam, hong laamsang nuam zong om dinga, hong langpang in hong dal nuam zong om ding hi. Tua pen leitung ngeina hi a, minam khempeuh in tua a nei uh ahi hi. "A gahpha singkung suangtum tawh kideng" a kicih mah bangin Zomi a gahpha leh mite in hong deng nuam tektek ding hi. A gahphalo singkung kuamah in a kinloh mah bangin Zomi a gahpha lo ahih sungteng kuamah in hong phawklo dinga, hong buaipih manlo ding uh hi. A gah a phat taktak ciang bel a gah a ne nuam, a a lo nuam hong tam dinga, a hamphatpih nuam zong hong tam semsem ding hi. Tuni in Zomi singkung bang hileh a gah a pha hiam? A gah a phakei hiam, na khuadak lecin na mu ding hi.\nZomi te koi ah teeng, koi ah nasem, kuate hi uh, bang nasem uh cihte mite in a theih uh ciang hong hopih dan uh kidang ding hi. Hong zahtak pan ding uh hi. Zomi ten zong minam dang i theihte - kua mi, bang sem uh, bangciang hita uh cih i theih ciangin i hopih dan hong kidang hi. Mikangte ahih leh khua mu masa zaw deuh uh hi, ei sang a theih masak zawk uh om cih i tel hi. Mivom te a hih leh a khuamuh uh themkhat mikang tawh teh in ziakai zaw deuh cih i thei hi. Asia gam ah Japan te pen minam khangto masa, theih hau masa, theihnop kibehlap den minam hi cih i thei a; tu laitaka khan cihtaka khang China pen nidangin thauvui bawlkhia masa ahi uh cih i theihsa hi. Khangto ut, pil ut, hau ut uh ahih manin nakpi taka nasema thanuam mahmah minamte hi cih i thei hi. A hanciam a kuhkal manun hiciang a tung uh hi a, leitung gam tuamtuam in amau kiang pan sum leitawi nangawn na la ziahziah uh hi. Hihte i genna pen leitung minam khangto leh madawkte kimu diaka, kidawk diak uh hi. A khangto laitak te zong kidawk mahmah in mite in mitsuan uh hi. A khangto nailote bel hehpihhuai kisa in kipattah nuam, kihuh nuam, kilaamto nuam hi. Laamto lua liang le'ng lah hong makhelh ding kilau, laamto kei lua le'ng lah khantohna nawngkaisak sa zel cih bang zong om hi (eg USA leh Mexico gamte nih bang). Tu in leitung in, minam dangte in Zomi kua hiam, bang hi uh hiam cih hong thei semsemta ahih manin Zomi in a masuan a kalsuanna ah khawllo a tangtak a a pai ngiatngiat ding ahi hi.\nLeitungbup a om Zomi Khawmpi a 3-veina (mikangpau in The 3rd World Zomi Convention) ah thulu ding, ngimna leh tupna kammal dingin"Marching on..." cih hong teel uh hi. "Mainawt zel ni..." "Kalsuan zel ni..." "Khawllo in pai zel ni..." "Tawlngalo in pai zel ni..." cih ciang bang a deihna uh hiding hiam cih i theihpih kisam kasa hi. Ka upmawhna ah Zomi i hih i kitheih bek hunlo in mainawt zel ding, Zomi i hih midangte hong theih bek hunlo in Zomi khempeuh in masuan mazap a ban zom zel ding cihna zong hidingin ka um hi. Minam khat in piangsakpa in hong piangsak hi cih limlim i theih zong a thupi hi a, i theih bek hun hilo in i hihna tawh i kalsuan ding hi cih hong phawksak hi. Shillong sangkah laia "Zogam Hong Paal Ding Hi" cih la Zomi lasiam Tg. Go Lam Thang Hatzaw te in a sak zel uh ka mitkha ah hong kilang dandan hi. Pu Lal Engzauva Ngaihte in Shillong khuasung suk leh to ah Zomi Student's te mailam khualna tawh a khe guaka a sukvak a tovak a a naute hong pattahna te ka phawk hi. (Tun USA Kansas City ah om laitak) Rev. S. Kap Za Mang Ngaihte te pawl in Zomi sangnaupangte Pasian thu leh Pasian biakna lam ah hong makaihte uh ka phawk mahmah hi. Rev. Dr. JM Ngul Khan Pau in amah Tuiphum khangnote Pastor a sep kawma Zomi bek hilo minam cin Shillonga sangnaupang khempeuh hong makaiha Pasian thu ah an hong vak den nate thupi hi. Tua banga minam dang tawh Zomi kikholhna ah minam dangte kua hi a, Zomi kua hi hiam cih kithei thei hi. Khua tuamtuam, state tuamtuam pan Shillong ah kituahkhop ciang annek kibanglo, duh leh deih kibanglo, gamtat luhek kibanglo, ngeina tawndan kibanglo, nopna dahna hun zatzia kibanglo - tuate in nang kua mi, kei kua mi cih hong kitel sak hi.\nTua ahih leh tuni in bang tawh 'marching on...' ding ihi hiam? Bang tawh 'mainawt zel ding...' ihi hiam? I hihna bangbang tawh mainawt zel ding hi hang. Zomi hihna pen tawh mainawt ding hi hang. Midang tawh kikholh ciang a kibanglo i neihte pen Zomi i hihna a lak hipah hi. Khuado Bawl i nei a, midangte in na nei lo uh hi. Anlak pawi a neih uh hangin Zomi Khuado tawh kibanglo hi. A hun a kibanglo bek hilo in a deihna kibanglo hi. A zat dan kibanglo hi. A ngimna kibanglo hi. Nau minphuak ciang Zomi te in a pi leh a pu tapsak masa hamtang hi. Leitung ah nau mintap kipia zong Zomi simloh a thei kiommello hi. (Chinese te in bel a zat ngei uh hih tuak napi, tu hun ciang kizang nawnlo hih tuak hi. I kinaihna khat bel ahi bilbel tam, theilo). India gam sungah nau min kitapsak cih kiza ngeilo a Zomi te in i zang hi. Ngeina kibanglo te tawh bangci in minam khat i hi thei dia? Minam khat i hihna a kilahna hi. Nau antawi khawng zong a zang a om hiam kitheilo hi. Mikangte birthday annek khop khawng tuhun ciang leitung khempeuh ah kizang naven Zomi te in naungek a suah ciang a pu leh pi in annekpih in anlim, tuilim na puak masa uh hi. Happy birthday hunma pek in Zomi te in na zangkhin na neikhin cihna hi. Nungak leh Tangval a kiten ciangin moman kingen, mo kilei, cihte a om tek teei hangin i zatzia kibanglo hi. Zomi Ngeina laibu leh research papers te ah sim leng Zomi Ngeina leh minam dangte a kibanglo hi. Pasian hing biakna a kineihma in khanglui biakna kinei ciata Zomi biakna leh midangte a kibanglo hi. Hihte khempeuh in Zomi ihihna hong lak a, tuate kem, zun, puah, a hun zui in lemtuah, bawlpha, nungtasak, mangsak kei leng Zomi a zun, a puah, a khangtosak ihi ding a.... Zomi pen a 'marching on...' sak ihi ding hi.\nBanghangin 'mainawt' kisam hiam? Banghangin Zomi in a mainawt kisam hiam? A ngeina, a hihna, a zia a tong, a culture and traditions, etc kem in puah in khangtosak in zang kei leh Zomi khangthakte in thei nawnlo in mangsak ding a, midang hihna, ngeina leh zia leh tongte zuiin Zomi hihna mangthang ding hi. Tua pen leitung minam liante in minam neute a zawhdan namkhat hi. Depcip, khangtheilo omsak in amau ngeina zuisak cihte a kithang mahmah hi. Zomi zong a ngeina leh a zia leh tong te minam dangte depcip, liahcip dingin pammaih i sa hi, i phal kei hi. Tua manin zun in, kem in, i mainawtpih zel ding ahi hi. Zomi lasiamte, Zomi laisiamte, Zomi thu leh la theite in Zomi leh Zogam a zun kei leh a mainawtpih ding, a marching on... pih ding omlo ding hi. Tua manin kua ka hiam cih kitheih a, bang ka hiam cih zong kitheih ding ahi hi.\nHih hunah thupiang tampi hangin Zomi hong kithei to semsem dinga, Zomi mawhpuak leh Zomi hihna hong minthang semsem ding hi. Minthang cih ciangin vangnei, vanglian, vangpha cihna hi a, sahang bang hileh a gial hong gol tektek ta ding cihna hi. Zomi Paunak ah, "Sahangin zong a gial zahtak" a kicih mah bangin Zomi hong minthan semsem leh Zomi khempeuh zong i gial, Zomi i hihna i zahtak semsem ding hong kisam ding hi. Zahtak cih pen zahpih cihna hilo hi. Zahtak cih ciangin i hihna minsia saklo dingin kem, khoi, puah, dal cihna hi. Minam a hong bawlpa in hong bawlna pen nak zahpihhuailo lua a, zumpih nading om lo lua hi. Zahtak dingin kisam zaw kan hi. Na minam na zahpih leh tua minam a hong bawlpa a zahpih na hi a, nang leh nang a kizahpih cihna hi. Amah leh amah a kizahpih mihing kuamah in thusimlo hi. Zomi hihna zahtak in i vang, i minam hihna kemin angtanpih ding hizaw hi. Angtanpih cih ciangin midang tungah va kisial ding, midang tungah va ki show ding cihna hilo in midang tungah, midangte kiangah zong "kei Zomi hi ing," cih ngam ding hi. Zomi hihna angtang ding hi hang. Zomi i hihna kiphatsakpih ding hilo in angtanpih ding hi hang. Zomi a hong bawl Pasian hangin i minam a zahtak ding, a zuun ding, a puah ding, a angtanpih dingte i hi hi.\nFacebook ah Zomi Ciamnuih Group khat om in, tua sungah ka sim ngei khat pen pulpit tung pan thugen ding upa khat dingto in khua dakdak in a thugen za dinga a deih (a kap nop, a cihnop) khat pen kikhawmlo ahih cianga, "Ka thugen a ngai dinga ka deihte hong kikhawmlo ahih manin kong gen kei zaw ding hi," ciin tusuk kik hi ci hi. Ciamnuih a hih hang a gennop om leh kilawm hi. Zomi Khawmpi ah zong hong kihel dinga i lamet leh i upte hong kihel kei khak leh zong a hang om hiding hi ciin theisiam ding hihang. Khawl tuanlo ding hi hang. Zomi pen zanni maha suak hilo a, Zomi pen zan deuh mah a piang hilo in Zomi pen nung deuha kibawlpak, min kiphuakpak hilo hi. Piangsakpa in leitung vantung a bawl cil panin a ngimna omsa tawh apiansak hi a, nang leh kei dal zawh thu tawh akidalzo ding, a kikhaktan zo ding cih banghilo hi. Nang leh kei in i puah kei zongin a puah ding, a zun ding Pasian in hong piangsak lel ding hi. Minam a bawlpa in khat leh nih lungsim leh gamtat bek tawh minam susialo ding hi. Minam khat a langpan leh a langdo cih zong a om thei mah hi.\nMinam khempeuh in amau a it (a minampihte) nei hamtang a, a itlo a galte (minam dangte, kua kua cih bel a tuam) a neih ngeina hi. Leitung pen gal leh sa a kineihna gam hi a, it leh ngaih a kineihna zong hi. Tua manin hong it om dinga, hong itlo zong om ding hi. Zomi zong tua dinmun pan peng thei tuanlo ding hi. Mihing khat in amah a it dingin midang khempeuh a upmawh leh khial mahmah dinga, tua mah bangin Zomi in zong minam khempeuh, mimal khempeuh in amah a it dingin a tuat, a ngaihsut leh khial mahmah ding hi. Tua bang om theilo hi. Tua manin kidalna, kihonna, kikepna kinei ciat hi. Minam in zong nei a, gam in zong nei hi. A thupi khempeuh in akidalna uh zong thupi hi. A kikihta sim tuak a hih kei leh khat zawzaw in nopneh hi. Zomi pen mite in a nopneh leh Zomi kikepna, kidalna cihtaak nailo cihna hi. Akidalna, a kihonna, akikepna a thupi semsem leh minam dangte in zong zahtak semsem bek ding hi. A kizahtak semsem leh a kidal ding zong tam semsem ding cihna hi a, a dal ding zong gol semsem ding, khauh semsem ding hi. A tua bang ciangin minam leh gam a thupina leh a minthanna lian semsem pan hi. Zomi pen mi khempeuh in hong it dingin um keng. Mi khempeuh in zong hong mudah dingin um keng. Hong it leh hong itlo bel Zomi khempeuh in i theih ding, i tel mahmah ding kisam sa ing.


url: =China, Hangzhou City aom Restaurant khatpan Gas bung puakkham in mi 2 si, 55 liam :: ZOMI DAILY\nposted on 22 July 2017 at 7:53 am Lomkholna: China, News, Sawltak, World\nFriday ni in Eastern China, Hangzhou City sung aom ansai Restaurant khatpan Gas bung puakkham in cih AFP pan kiza hi. Hih Gas bung puakkhapna hangin mi 2 in sihlawh a, adangzong mi 55 takin liamlawh uhhi.\nFriday zingsanglam in apuakkham hi a, Chinese Media te’n asawtlo in Video Clip leh Photo te khahkhiapah uhhi. Apuakkham Restaurant pen inndawlnih “Two-storey housing” te hi a, mi tampitak liamgawp ahih manin, silehnai tawh kidim zihziah hi.\nAliam mi 55 lakah 12 tepen huaisiadiak, gimgawh phadiaklai uhhi. Restaurant sungpan in apuakkham ahih hangin, athemneng akilawn tengin ageinai aom Bus leh mawtawneu tampitak dengkha hi ci’n Hangzhou’s Xihu District thunei te’n genkhia hi.\nA puakkhaplian laitakzong Video kizaihkha in cikziat huai mahmah hi.\nVideo: Terrifying moment blast hits store in Hangzhou, China\nHangzhou City pen khuasung amun nopci in etlawm mahmah ahih manin kumsim in khualzin Tourists tulthen tampitak apaidetna Tourist Attraction minthang khat ahihi.\nRelated: Malaysia, Melaka khuasung ansai khatah Gas bung puakkham\nHihbangin Gas bung puakkham cihpen China ah kiza zelzel a, alimlim in Safety Standard ginalo ahih manin, tuahsiatna apiang zelzel kici hi. Nungdiak mahmah inzong Taiwan ah Gas bung puakkham cih kiza a, Malaysia Melaka khuasung ahzong nungdiakmah in Gas bung puakkham hi. Gas bung puakkham tuahsiatna pen tunai kinawhzak mahmah hi. Sawltak #zomidaily\nPrevious: UNHCR leh Community makaite Meeting neikhawm (20 July 2017)\nNext: Malaysia gambup ah July 21 ni ciangciang gamdangmi akiman mi 4104 phakhinta\nAdolf Hitler tangthu tomno ~ Zomi Quavadis\nNa Pa’ Thupha na sang nuamhiam? ~ Jam Daniel


url: =Lesson 9: AKICIAN PENPEN LAHTELNA - Zomi Adventist Innkuan\nSINNA 9 November 24 – 30\nAKICIAN PENPEN LAHTELNA\nSABBATH NITAK Nov. 24\nTukal sung sim dingte: John 11:51, 52; Eph. 2:13-16; 2 Cor. 5:17-21; Eph. 4:25-5:2; Rom. 14:1-6; Sawl. 1:14.\nLAI SIANGTHO BULPHUH: “Hih bangin thu a gen ciangin ama lungsim a gen hilo a, tua kum in siampi lian pen a sem ahihna tawh Jew mite’ tangin Jesu a si ding ahihna thu a genkhol ahi hi. Jew mite a ding bek hilo in a kithehthang Pasian’ mite khempeuh pumkhat a suah nading in a kikaihkhopna ding thu zong a genkhol ahi hi.” (John 11:51, 52).\nNung kal in Jesu pen Honpa ahihna leh hun tawpni ciangin Lai Siangtho thutak te bulphuh ding cih thupuak neihkhopna tawh kipumkhatna muhtheih in om ahihna i sinkhin zo hi. Pasian in hong piak thupuak leh leitungah tua thupuak tangko ding sapna hangin eite i hihna dik kilang hi.\nTu kal in, pawpi kipumkhatna in i Christian te nisim nuntakna leh pawlpi nasepna ah ki muhthei ahihna thu i bulphuh ding hi. Jesu genna ah, pawlpi pen hotkhiatna leh kilemkikna tawh kisai Pasian thupuak a tangko mawk bek hilo hi. Pawlpi kipumkhatna ngiat in tua kilemkikna a langsak khat ahi hi. Mawhna leh langdona tawh kidim leitungah, pawlpi in Christ vangliatna leh hotkhiatna nasep a langsak teci ahi hi. Teci ahi pawlpi in kipumkhatlo in sepkhopna om kei leh Singlamteh i hotkhiat vangliatna leitung in mu tel theilo ding hi. “Christ tawh kipumkhatna in khat le khat hong kipumkhat sak hi. Hih kipumkhatna in Christ i thupi liatna leh deihhuaina, Ama mawhmaisak theihna vangliatna a kilangsak teci kician penpen ahi hi.” – Ellen G. White Comments, The SDA Bible Commentary, vol. 5, laimai 1148.\nJESU’ SINGLAMTEH NUAI AH\nA mite tungah Pasian hong piak kha thupha dang tampi te mah bangin pawlpi kipumkhatna zong Pasian letsong khat ahi hi. Kipumkhatna in mihing te hanciamna, sephoihnate leh deihna ngimna bek tawh aki bawl thei hilo hi. A bulpi in, Jesu in Ama sihna leh thawhkikna tawh tua kipumkhatna bawl hi. Ama sihna leh thawhkikna upna hangin tuiphumna leh eite mawhna maisakna tawh tua kithuahkhopna ah a kihel i hi aa, leitung mite kiang vansawltak thum te’ thupuak tangkona tawh Amah tawh pumkhat i hih mah bangin khat le khat a kipumkhat i hi hi.\nJohn 11:51, 52 leh Ephesian 1:7-10 sim in. Jesu nuntakna ah bang thu pen in Seveth-day Adventist te’ sungah kipumkhatna ding tawphah hi pen hiam?\n“Hih bangin thu a gen ciangin ama [Caiaphas] lungsim a gen hilo a, tua kum in siampi lianpen a sem ahihna tawh Jew mite tangin Jesu a si ding ahihna thu a genkhol ahi hi. Jew mite a ding bek hilo in a kithehthang Pasian mi khempeuh pumkhat a suah nadingin a kikaihkhopna ding thu zong a gen a hi hi” (John 11:51, 52). Caiaphas in Jesu sihna dingin thu a piakna ah bang hih ci a ki theihloh hangin Jesu sihna thu a telgen dingin Pasian in Caiaphas a zatna lamdang mahmah hi. Siampipa in zong ama thugen a thupina thei hetlo hi. Gamvai tawh kisai a gen bek in Caiaphas kingaihsun hi. Ahizongin, John in eite tangin Jesu hong sihna thutak in a citak Pasian mite khempeuh “pumkhat suak aa” a kikaihkhopna ding lahna dingin zang hi.\nSeventh-day Adventist te in bang dang i um zongin, ei bek in bang thupuak i tangko zongin, eite tangin Jesu hong si ahihna i sankimna in i kipumkhatna tawphah bulpi ahi hi.\nTua ban ah, tuiphumna tungtawn in hih Christ sungah kipumkhatna i nuntakpih hi. “Christ Jesu tawh na kipawl manun note khempeuh Pasian tate na suah theihna uh pen na upna hang uh ahi hi. Christ sungah a kiphum note in Christ pianzia a nei khinte na hi uh hi” (Gal. 3:26, 27). Adventist te in i neihkhop hong khihkhawm thu dangkhat in tuiphumna hi a, tua in Christ sungah i upna limla hi. Eite in Pa khat i neikhawm a, tua hangin, eite Pasian tapate leh tanute i hi hi. Eite in Ama sihna leh thawhkikna ah i nei khawm hi (Rom. 6:3, 4).\nEi Seventh-day Adventist te lak ah ngeina, taangpi nunzia, minam, leh gamvai kibatlohna tampi a om hangin, Jesu sungah i neikhop upna in tua kikhenna te banghang in pailet (vuknelh) huai hiam?\nKILEMKIKNA DING NASEPNA\nHih leitung in omzia diklo, buaina, gal, leh kilemlohna vive tawh kidim hi. Hih thute in i mimal, khuatual, leh gamkhat nuntakna dong sukha hi. Khat veivei i nuntakna khempeuh buaina tawh kidim ding bang hi. Himahleh, kipumkhatlohna leh buaina te in gualzo tawntung lo ding hi. Khuavannuai ah kipumkhatna a omna dingin Pasian in nasem hi. Mawhna in kithuhualna hong tun aa, kilemkik ding a tawntung Pasian geelna in kilemna leh picinna hong tun hi.\nSee also Sinna 2: I Khensatnate\nEphesian 2:13-16 sungah, thu-umte lak ah kilemna a om theihna dingin Christ sepzia thugui te Paul in hong lak a: singlamteh tungah Ama sihna tungtawn in Jesu in Jew leh Gentile te mipawlkhat suaksak a, amaute a khen nam leh biakna daltanna te susia hi. Kum zalom khatna\nlai in Christ in Jew te leh Gentile te aa dingin hih bang sem thei ahih leh tu hun i pawlpi sungah kikhenna a piangsak beh le phung, minam, leh ngeina daltanna te bangzah takin susia thei lai ding ahi hiam?\nHih mun pan kipan in, leitung bup ah kipumkhatna om thei ding hi.\n2 Cor. 5:17-21 ah Christ sungah eite piansak thak i hi a, Pasian tawh kilemkikte ihi hi ci-in Paul in hong gen hi. Tua ahih leh hih leitungah i sep ding bang hiam? a kipumkhat pawlpi hihna tawh i khuatual ah bang kilamdanna bawl thei ding i hiam?\nPasian piansak thak i hihna tawh, thu-umte in a thupi nasep ahi a kilemna ding nasep a zahthum in i ngah hi. (1) i pawlpi in nidangin Pasian tawh kigamla thu-umte tawh a kidim pawlpi hi a, ahizongin Christ sihna hehpihna tungtawn in Kha Siangtho tungtawn in Pasian tawh a kipumkhat te ihi hi. Eite in hunbei kuan thupuak a tangko a cianlai (a beibang) te ihi hi. Eite nasep in Pasian tawh a kigamla lai mite Pasian tawh kilemkik in eite nasepna ah hong kipawl nading in zawn ding ahi hi. (2) Pawlpi in khat le khat a kilem Pasian mite ahi hi. Christ tawh kipumkhat cih in khat le khat kipumkhatna hi. Hih in a deihhuai ngaihsutna bek hilo in muh theih taksuak ahih ding kisam hi. Khat le khat kilemkikna, kilemna, leh kithuhualna in Jesu Christ in eite Honpa leh Tanpa ahihna leitung mite mai ah a khial theilo teci ahi hi.. “Note khat le khat na ki-it uh leh ka nungzuite na hih lam uh mi khempeuh in a thei ding uh hi” (John 13:35). (3) Hih kilemkikna nasep tungtawn in, khuavannuai ah Pasian hotkhiatna ding geelna in dik in vanlian hi cih pawlpi a tangko ding ahi hi. Kidona lianpi in Pasian leh ama nungzia tawh kisai thu ahi hi. Pawlpi in kipumkhatna leh kilemkikna a sep zahzah a tawntung Pasian pilna na khuavannuai in mu ding hi (Eph. 3:8-11\nKIPUMKHATNA NUNTAKPIHNA (A TAKTAK A KIPUMKHATNA)\n1902 kum in Ellen G. White in: “Leitung ah Christ nuntakzia in Christian khempeuh nunzia ding hi. Ama genbanglo sianthona bek ah hilo in ama lungduaina, nunnemna, leh lungsim melpuak deihhuaina te ah eite etteh ding ahi hi.” – Ellen G. White, in Signs of the Times, July 16, 1902. Hih kammal te in Philippi te tungah Paul thumna “note in Christ Jesu lungsim bang na nei un” cih thu hong phawkkik sak hi (Phil. 2:5).\nEphesians 4:25- 5:2 leh Colosse 3:1-17 sim inla hih dotna tegel dawng in. I nuntakna bang pen tawh Jesu tungah i cihtakna a lak dingin hong kisam hiam? Mi honpi lak i nuntakna in koi bangin Jesu lungdamna thu teci thei ding hiam?\nJesu etteh ding leh Pasian hehpihna midangte tungah teci a pang dingin Christian te hong kisapna Lai Siangtho mun tampi ah kimu thei hi. Midang te hoihna dingin hanciam ding (Matt. 7:12), khat le khat vangik kipuak pihding (Gal. 6:2), pualam kizepnate sangin sunglam hoihna kha nunzia neih ding (Matt. 16:24-26; 1 Pet. 3:3, 4), leh cidam uai nunzia te zuih ding (1 Cor. 10:31) in eite hong kisam hi.\n“Kong it lawmte aw, na kha uh hong do den, mawhdim lunggulhnate pan a kidek dingin leitungah gamdang mite le mikhual te bangin kong kun hi. Lawiki te lak ah tua bang nuntakna hoih na nungta un. Amaute in a khial a hong ngawh uh hangin na gamtat hoihte uh mu thei ding a, Pasian in eite hong veh ni ciangin amah a minthang sak ding uh hi” (1 Pet. 2:11,12). Ei hong vil hon gen den mite tungah i Christian nunzia in bangzah huzaap nei cih i neu ngaihsut kha zel hiam? nawngkaisak hun ah i lungduaina, buaina le kitelkhialhna kawmkal ah khal (thukhun bang) aa nuntakna, kamkauh le ngongtatna te nunnem tawh thukkiknate in eite kilat khiatsak ding Jesu lungsim puakzia limte ahi hi. Pasian omzia a telkhial leitung mite tungah thupuak ahi Seventh-day Adventist te in hoihna i thahatna leh Pasian vangliatna ding ahi hi.\nChrist tangding (ai-awh) te ihih mah bangin nunzia hoihna bek tawh hong kithei ding hilo in midangte hoihna ding i lunggulhpihna tawh zong hong kithei ding ahi hi. I kha nuntakna in a dik a maan ahih leh, ama thu in hong kilang ding aa kiim-le-paam ah huzaap nei ding hi. Leitung mite tungah Christ nunzia a lak a kipawlkhawm thu-umte in a vanglian teci te hi taktak ding uh hi. Midangte tungah bangci na lak hiam? Jesu a zuih nop nading un mite in na nuntakna ah bang thu a mu diam?\nKIBATLOHNA KAWMKAL AH KIPUMKHATNA\nRom. 14 leh 15 sungah, Rome khua pawlpi a khenkham buaina te Paul in hong gen hi. Hih buaina thu a dawnna ah Rome khua pawpi mite khat le khat lungduai iin a kithuakzawh ding kun aa, hih thu te tawh pawlpi kikhensak loh ding gen hi. Hih ngaihsut piakna panin bang thu sin thei ding i hiam?\nRom. 14:1-6 sim in. Rome khua pawlpi mite bang ngaihsutna te hangin khat le khat thu kikhen inkithuahkhawm lo uh hiam?\nHih thute a tamzaw Jew ngeina tawh kizui aa siangtholohna te hi leh kilawm hi. Paul genna ah hih thute in “kisel theihna thute” (Rom. 14:1) hi aa, hotkhiatna tawh kisai thu phamawh te hilo in mimal hoihsakna tawh kizui thute in ngaihsut theih thute ahihna hong gen hi (Rom. 14:5).\nHih kiselna tea masa in nekna vai ahi hi. Hih lai a Paul gen thu in Siampi. 11 sunga a kiphallo ganhing sa nekna tawh kisai buaina hilo hi. Paul hun lai in Christian masa te in voksa leh sa sianglo te a nekna uh lahtelna ding matlap omlo a, Peter in zong tua bang ante nelo ahihna i thei hi (Sawl. 10:14). A thanem te in anteh bek ne uh a (Rom. 14:2) cih thu leh dawnna tawh kisai kiselna thu in (Rom. 14:17, 21) siangtholohna tawh kisai ngeina te bulphuh na hong lak hi. Rom. 14:14 sunga “nin” cih kammal (koinos) pan kitel hi. Hih kammal in tanglai Greek kamphenna (kamletna) ah Thukhun Lui a siangl ganhingte genna in kizang a, Siampi. 11 sunga sa sianglo te genna hilo hi. Tu alai a Rome pawlpi mite lak ah kithuahkhopna annek ciangin ante nek dingin hoihtak kibawllo leh milim biakna dingin kizang hi cih muanmawhna hangin a ne nuamlo pawlkhat om hi.\nNite siangtho sakna zong tua mah bang ahi hi. Paul in a ngeina bangin siangtho sak ahih manin hih thu in kaalsim Sabbath siangthosakna thu hilo hi (Sawl. 13:14; 16:13).Jew te pawi nite leh antan nite a gen hizaw ding hi. Hih banga lungsim siangtho tawh hoihsa aa a ngaihsun mite in hotkhiatna ngahna ding in hih ngeinate a ngaihsut kei nak leh kitelsiam aa kithuakzawh ding a gen ahi hi. Thuakzawhna leh a diak in pna thu tawh kisai a thupi lua lo nate ah kithukimlohna a om ciangin kithuaksiamna ah Christian kipumkhatna kilang hi.\nClass sungah hih dotna dongin: Seventh-day Adventist i hihna tawh i up leh i zat thute lak ah Adventist kici te in up leh sep ding a kullo thu a om hiam?\nNASEPNA AH KIPUMKHATNA\nLuke 22:24 sunga Topa’ Nitak-An nek hun in nungzuite lungsim omzia leh Sawl. 1:14 leh 2:1, 46 sunga Pentecost madeuh in nungzui te lungsim omzia saikaak in. Bangin amau nuntakna ah tua zah in kilamdanna piangsak hiam?\nSawl. 1:14 leh 2:46 sungah, “kithukhat” cih kammalin “ngaihsut kikhat in om” cihna zong ahi hi. Amaute mun khat ah omkhawm in Hehnempa sawl ding Jesu kamciam a tangtun theih nading in thu a ngetkhopna hang uh ahi hi. A ngak kawm un khat lekhat kigensia in kimawhsak dinguh nak baih lua mahmah ding hi. Pawlkhat in Peter in Jesu a nialna (John 18:15-18, 25-27) leh Jesu thawhkikna thu Thomas in a muanmawhna (John 20:25) kawk kha thei ding hi. Jesu kumpi gam ah munhoih (za hoih) ngahna dingin John le James te ngetna thu te (Mark 10:35-41) leh Matthew pen nidang in a huathuai siahdongpa ahihna (Matt. 9:9) phawkkik kha thei ding uh hi.\nBangbang hi leh, “hih kipuahphatna (kiginna) nite in lungsim tawng zonna (sittelna) nite ahi hi. Nungzuite in khalam ah a kisapnate uh phawk uh a, kha gupkhiat nasep na tawh a kilawm tehihna dingun Topa tungah a siangtho sathau nilhna ngen uh hi. Amaute mimal aa ding\nthupha te ngenlo uh hi. Kha hotkhiatna ding vangik tawh amaute kitawiteh uh hi. Lungdamna thu leitung bup ah tangko ding a kisapna phawksan uh a, Christ kamciam vangliatna amau te in gen in om uh hi.” – Ellen G. White, The Acts of the Apostles, laimai 37.\nNungzuite kithuahkhopna leh nakpi tak aa a thungetna uh in Pentecost a dingin puahpha (kigingsak) hi. Pasian tawh kingaih semsem in mimal kilamdanna te nawlkhin uh a, hangsan leh laulo takin Jesu thawhkikna thu teci a pan theih nading un Kha Siangtho in amaute puahpha hi. Jesu in amau kicinlohnate maisak khin cih amaute in thei uh aa, tua in amaute mainawtna ding tha guan hi. Amaute nuntakna ah jesu in bang sepsak khin cih amaute in thei uh hi. Ama sungah kimu hotkhiatna kamciam amaute in thei uh ahih manun “thu-umte ngimna in Christ nunzia tawh kibang nunzia lah ding leh Ama kumpi gam zaina dingin nasep ding” ahi hi.” – laimai 48.\nTopa in amaute tungtawn in na lianpi tampi sem thei ahihna lamdang lo hi. Tu hun pawlpi a dingin bang sin ding hilhlak om hiam?\nMidangte nuntakna ah khialhna muh ding baih tawntung hi. A kipumkhat pawlpi i hihna tawh a lianzaw Pasian deihna sepna dingin midangte khialhna te nawlkhin theih ding koi bangin kisin thei ding i hiam?\nNGAIHSUT BEH DING: Ellen G. White gelh Evangelism laibu sunga “Kilamdanna sungah Kipumkhatna” laimai 98-103.\nAnuai a thu in amaute kibatlohna kawmkal ah pawlpi masate Christ sungah a kipumkhatzia hong lak a, tua thu in leitung ite mai ah a vanglian teci suak hi. “Lai Siangtho in pawlpi masate thukhensatna ah Kha Siangtho in koi bangin pawlpi makaih cih hong lak hi. Hih bang thukhensatna te a kizom dimdiam, a tawmpen, thu thum tawh sem uh hi: khatna ah, mangmuhna (gtn. Kha Siangtho in bang sem ding cih mite gen, Cornelius, Ananias, Philip leh ai-sanna zong), nihna ah, Lai Siangtho (Lai Siangtho tawh pawlpi in thukhupna khensatna nei hi), thumna ah, mi a tamzaw thukimna (Pawlpi mite lak ah Kha Siangtho in nasem aa, kithukupna leh thusinna te ah lungkimna, thukimna tamzaw ngahna panin pawlpi sungah Kha Siangtho in nasem cih mu thei uh hi). Thu-umte lak ah ngeina, upna thu, leh Pasian thu (theological) buaina a om ciangin Kha Siangtho in a tamzaw khensatna tawh na sem hi. Hih sepna ah, makaite bek hilo in thu-umte sepna ahi khentel siamna dingin thungetna a thupina kimu thei hi. Pasian kammal teltheihna ah Kha Siangtho makaihna kimu tawntung a, pawlpite kisapna le tuahkhaknate ah, leh makaite nasepna te ah Kha Siangtho makaihna kimu thei hi. Kha Siangtho makaihna tungtawn in Lai Siangtho, thungetna, leh tuahkhak muhna thute tungtawn in Pasian thutawh kisai (theological) pawlpi thukhensatna te kibawl hi.” – Denis Fortin, “The Holy Spirit and the Church,” in Agel Manuel Rodriguez, ed., Message, Mission, and Unity of the Church, laimai 321, 322.\n1. Class sungah, Wednesday ni a dotna na dawnna ngaihsun inla Adventist te aa dingin bang thuhilhna leh sepna te thupi aa bangte thupi lo hiam cih kikum un.\n2. Eite mah bangin Jesu sihna leh thawhkikna thu a um Christian dangte tawh koi bangin kizom i hiam? Ahuampi in: Jesu in hong it bangin sanggamte khat le khat ki-itna in a kician pen kipumkhatna lahna ahi hi. I mawhnate hong kimaisakna leh Advnetist hihna ah i sankhop hotkhiatna te in i kithuahkhopna hong khihkhawm lianpen te ahi hi. Eite kipumkhatna leh upna thute leitung mite maiah i lak thei ta ding hi.\nPrev post UPNA HONG KHANGSAK NATE\nNext post Nu khat in Gu-pia


url: =Zangkong (Yangon) zinna tomkimcing ~ Samuel Mung Suantak :: ZOMI DAILY\nposted on 18 May 2019 at 11:46 am Lomkholna: Article, Yangon\nTutung Kawlgam sunga khuapi lianbel Yangon khuapi ah sepna vai tawh kisai-in zin theih nading hunpha Topa in siate tuntawnin lam hong honsak hi. Shillong panin Guwahati tua pan Kolkata, Kolkata panin Dong Mueng (Bangkok) tua panin Yangon cih bangin ka kot pai uh hi. Yangon pen kum 2006 tan Kawlgam khuapi (capital) in kizanga, ahih hangin tuni ciangin sumbawlna khuapi (commercial capital) in kizang zaw ta hi. Kawlgam adingin khuapi masa khat ahihna tawh minthanna leh vang neihna tampitak mah nei hi.\nMundangte bang lo-in Yangon International Airport sung gamdai kasa mahmah hi. Mi om lo hiam ci leng lah a hunkhop zah mah om veve hi. A langkhatah tawldam huai mahmah hi. Tedim Labu sunga “Ka lampi sau-in a gimhuai hang” cihdan pianin gim le tawl kisa pian. Sia Singpu in hong muakin taxi tawh ka zintun nadinguh hotel lam ka zuan pah uh a gimna tawlnate the betkhiat hong bang pah hi. Khuahun pen sa mahmah cih ding hi mai hi. 40-43 degree Celsius scale khong hi pah seisai hi.\nZin le Lenglado Siam mahmah uh\nZum sungah, Biakinn kikhopnate, Shopping mall-te, hotel leh ansai cihte kei ka tam sungin ka hun zat khakna sunsunte ahih manin mundangte sangin ka tel zaw deuh hi. Sumbuk ngakte in, “bang deih na hiam” cih hong dot ma-un amau kimuakna kammal “Mingalapar” mah hong ci masa tangtang uh hi. Mite pen a tangpi-in kamsiam thei mahmah uh hi. Van khat peuh hong pia le uh khut lengnih, ahih kei leh a van a tawi lohna a khut veilam uh tawh a van tawina a taklam ban lenin van hong pia uh hi. Tua pen zahtakna limin a zat uh ciindan kilawm mahmah khat ahi hi. Bus I tuan ding ciangin a hawlpa gei panin kilut a mawtaw hawlpa in, “Mingalapar” mah ci-in a passenger-te muak thei mawk hi. Ei India gamah bel, I tuan ding ciangin conductor-te in, “lut mengmeng” hong ci-in hap khat hong suah thei zel uh a, tua mah bangin I kum/tuah ciangin zong, “kum mengmeng” hong kici suk bak uh hi. Mihing pen mihing bangin kibawl leng nuam kisa-a, ganhing bangin I kibawl ciangin nuam khin lo thei hi.\nZomite kikhopna biakinn khempeuh ka ut hangin ka hun uh kigak lua ahih manin a piang zolo suak hi. Tua kawmkal ah sia Singpu hong deihsakna hang mahin Zomite’ Biakinn nihah kikhom kha thei ka hih manun hampha kisa mahmah ing. Biakinn ka kikhop khakna sunsunte ah usher kiciantakin na om pah uh a, kong khakah na pangin program hong piak kawmun khut hong lenin “dam maw sia nong kikhop theih nuam mahmah ung” ci-in maitai siusiau kawmin hong muak uh hi. Pawlpi pastor-te in zong I tutna mun mah hong naihin cibai hong buk kawmin hong hopih tangtang uh hi. Kikhop tawp ciang bangin a tuamin mithak a kikhom khate siate in niangtui dawnpihna, thungetsakna leh holimna hun limci mahmah hong neihpih zen uh hi. Biakinn kimkhatte bangin sunna hong tun tanghial uh hi. A mina Pasian nasem khat bek nangawn zahtakna leh itna lak ngiatngiat uh hi. Topa a itna uh pen a mipihte uh tungah kilangsak siam kasa mahmah hi. Ei Kala gam lamate tawh I kitehkak ciangin itna leh thukhualna ah nasia lua mai uh kasa hi.\nZangkong Zomi pawlpi ka kikhop khakna Pawlpite pen media lamah zong hat mahmah uh hi. Biakinn sungah media department nei ngiat uh a, tuate in biakpiakna hun khempeuh live ahih kei leh mundanga omte et theih dingin amau facebook page leh youtube channel-te ah hong khakkhia zel uh hi. A tangpi-in khasiam nipini masa pen nekkhawm (holy communion) in zang zel uh hi. Pastor khat bang in hih bangin hong gen hi, “Nekkhawmna sungah pumpi damlohna leh thahat lohna hanga biakinn hong tung zolote a inn phual uhah pai-in nekkhawmna ka pia hi. Tua bek hi lo-in cidam napi Biakinn hong tung zolo khangnote zong a inn uh ah va pai ngiatin nekkhawmna ka piak leh kikhop hahkatna-in hong neih lawh zaw uh hi” cih hong gena thupi kasa mahmah hi. Sawltak Paul in “Zin le leng do a siam mite na hi ta un” a cih pen Kawlgam Zomi tapidawte in a taktakin zui uh kasa hi. Kikhopna ah lasam daldal cihte pawl tam zat hetlo uh hi. Thupulakna a kisam teng program gelhna sungah guang lel uh a, nipini thawhlawm, sawm a khat cihte pulaklak se lo uh hi. Pawlpi khat bangah hun uk om se lo-in amau hun lianlianin tavuan nei khate in a hun uh hong la to lianlian ahih manin picingin etteh tak kasa mahmah hi.\nPasian hehpihna hangin Kawlgam Tapidaw Biakna kipawlna tuamtuamte ah Pasian in Zomite a gatangkai, a lutang dinmun ah hong koihna kamu a, Topa hang bek hi cih ka phawk hi. A zattak het lo Zomite Topa in Kawlgam thupha khuavak dingin hong zang takpi hi cih ka upna ahi hi. Training class ka kipatma un devotion ka nei thei zel uh hi. Tua hun ciangin Kawlla vive kasa napi a late pen Topa in Zomite a phuahsak late vive hi vet se hi. Topa in Zomite hong piak thu le late mah midangte in zong amau kamin letsawmin na lawppih Pasian tawh na kinaisak hi zen hi. Zomite I kiphatsak loh ding, Topa maipha mah I vil niloh ding uh thupi penpen kasa hi. Hihte khempeuh van le lei a bawl Topa kiang pana hong pai hi a Zomite sep theih man hi zenzen lo hi.\nYangon khuapi pen gamdang khuapi ka zinkhakna dangte tawh ka tehkak ciangin Siangtho kasa mahmah hi. Inn sungah kuaman khedap bul lo uh hi. Tua mah bangin biakinnte ah zong pulpit tung, stage tungah khedap suah hamtang uh hi. Hih pen Khristiante bek hilo-in thu-um lo biakna dangte in zong limtakin zui uh hi. A gammite ngeina khat ahih manin Kawlgam na zin khak leh na zuih ding mangngilh kei in. Lampite ah mawtaw pen tam mahmah napi horn kimek khum gawp cihte pawl mawk zat het lo uh hi. Mawtaw lampi a kan ding ciangin mawtaw dang hong taite a beima dong hoih takin ngak hithiat photin thukhualna, ngeina zuihna pen thupisak mahmah uh hi.\nKhuapi sung vaksuk-vaktohna ah public transportation limzat mahmah uh hi. Khuapi sung taktak (main city) ah motor cycle hawl ding kumpite in phallo uh ahih manin kumu lo pah hi. Mipi adingin YBS bus-te pen nuam mahmah hi. AC vive leh a sungah TV nangawn om hi. Hih YBS bus-te ah conductor cih bang omlo hi. Passenger-te pen mawtaw hawlpa’ gei a kongkhak ah I lut phei lian leh lamsap (bus fare) khiat nading a bung khat na om pah hi. Kuamah a sum khon cih bang om sese lo-in mimalmalin amau pai nading a nai a gamlatzia tawh kituakin tua bung sungah sum khia diamdiam thei mawk uh hi. Hih milim biate in thumanna leh cihtakna peuh a taktak (practical) in hong hilh vial mawk uh hi. Ei Tapidaw kicite pen I thugente uh nasia thei lua napi sepna tawh kilak zolo citciat nong hi. Kei zong lamdang sa mawk ka hih cianga Sia Singpu kiangah, “Hihdan ziauziau tawh kingah takpi ding maw sia? kikhem nop lua lo ding hiam?” ka cih leh aman, “Mawtaw hawlte in a tuang passenger-te pen a thuman dingin tuat lel uh hi.\nTua mah bangin mipite in zong a maan tak manin kipia lel hi” hong cihsan ziau a thupi kasa lua hi. Amau a nuntakpih uh gamtatna pen kei adingin a lamdang pi thuthak hoih khat hong suak hiau mawk hi. Ka lungsim sungah, “Ko India-ah sum dong ding conductor a kikoih ngiatngiat nangawn a kikhem tawh a sum a cing lo-in a piak sawm tawh a kiselpih tawh a conductor pa mahmah in zong a donkhiat zah a kimin a pute kiangah ap lo cih mah tawh kibuai thei mahmah hi ven! No na tuan man ding ciat uh kuamah buaisak lo-in a bawm sungah khia diamdiam thei mawk maw! Hih bang na hih mawk uh leh Kawlgam pen na maban uh limci mahmah mawk ei” ka ci hi. Tua lo manmawh vai ahih ciangin city bus sangin taxi lak ziau pen manlang zaw hi. Khua a lum mahmah sam hangin mawtawte AC kithuah vive ahih manin a thuak nuam tuam hi.\nNidangin Scott Market zong na kici ngei hi. Hih bazar pen Pabedan township, Zangkong khuapi mun laizangah om hi. Zangkong khuapi sungah shopping centre tuamtuam leh mall gol pipi a om tei hangin hih Bogyoke Market pen tualsuak vante, kham, ngun leh kep tawh a kibawl kizepna khi, bilbah, tau, nikten puansilh, tualsuak an le tui leh van nen deih huai nam tuamtuam kimatna leh a kim penna mun ahi hi. Gamdang panin khualzin mite in zong nakpitakin zuan uh ahih manun sumbuk ngakte in Mikang pau zang thei tek lel uh hi. I Zopuante zong hih sungah kizuak zihziah hi. Zangkong na zin khak ciangin hih Bogyoke Aung San bazar pha hamtang in kisikna om lo ding hi.\nNek leh taak\nI pu le pate in paunak na nei uh a, “Kawl zong tuidamin kiho” na ci uh hi. Holim khawm bek zong nek ding dawn ding mah vaihawm tangtang uh hi. An kinekpih, letsong kipiak cihte pen supna sangin khat le khat ki-itna, thupha kipaihna-in ngaihsun uh hi. Hih hun tomna ka tam sungun an hong nekpih, letsong hong pia tampitak om hi. A diakin Pasian nasem peuhmah pen midangte sangin kin bawlin zahtakna pia tuam ngiat uh hi. Meltheih uh leh nau mundang panin a zin a vak khat pen kitheihmawh bawl lo-in a kikan tanghtanghte ahi uh hi. I pu le pate neih thukhualna leh ki-itnate pen limtak mahin na zui lai uh ahih manin phat huai kasa mahmah hi.\nZo Innpi hawhna\nKawlgam sunga minampi tuamtuamte’ ngeina tawh kisai kumpite in gamsung-gampua pan tourist-te et theih dingin a lamh ngiat uh mun thupi mahmah khat ahi hi. Zangkong na zin khak leh hih mun pha lo-in om kei in. Hih National races village pen Ministry of Progress of Border Areas leh National Races and Development Affairs in a bawl uh hi a Tharketa Township huam sungah om hi. A vei lampangah Yangon-Thanlyin leipi om hi.\nHih innpi lutna kelkongah Zo ngeina sungah a thupi mahmah ahi pumbuk na om pah hi. Tua pumbuk leh Zo Innpi kikalah Songpi khat na po hi. Innka dawhtam, sumbuk/sumtawng, sawm tangvalte giahna Haam, innkongpi tawnin kisungtum hi. Kongpi bang tungah salu nakim phial kisuang zihziah hi. Innpi sungah: lupnapi, meipam, Sutpi, ek awng, tawlet, khin, Sungpi, phaitam lamah sialhuang, inn nuai ah vok kul cihte kimtakin om hi. Zo Innpi tawh kigalsai-in kelkong mailamah I Zogam sunga bual minthang mahmah Rih zong a lim hoih takin kumpite in hong bawlsak uh a etlawm mahmah hi.\nZo Innpi pen a tung khempeuh sung pek a kiphah ngiat hia, a sungah I Zo ngeina vanzatte kimtakin kikoih dimdiam hi. I Zo ngeina tungtawnin Zomite pen tangtawng pek panin minam picing leh ngeina kician a nei minam ihihna hong lak kasa hi. Minam dangte in a neih loh neina van, innsung vanzat, um le bel, innlamzia, tumging tuamtuam cihte a kipan a thupi mahmah I ngeinate pen hih innpi in hong thaksuaksak kik ahih manin a vaihawm makai masate zong zahtakna ka pia hi. Innsung kilepziate in Zomite pen a thukhual, nu le pate, a zawngkhal zaw deuh pi le pute adingin mun a pia minamte ihihnate zong lak hi. Namdangte huang sangin Zo innpi huang sung pen gol zaw-zaizaw tham ahih manin tua mahmah zong kumpite tungtawnin Topa thupha I ngah tuamna khatin ngaihsun ing.\nHih ciang tawh hial bawl phot ni. A sim mimal kim Topa Pasian in thupha hong pia kim tek ta hen. Samuel Mung Suantak\nPrevious: ZAM Thupuak :: 19 May 19 (Palai kitelding)\nNext: Leilam tawnin Malaysia gamsung aguklut mawtaw kibung, Myanmar gammi 3 si, 11 liam (Zomi kihel)\nThai ah University sangsiapi khat meiholkhu dikin amahleh amah kisihbawl


url: =Census khitteh Kawl Ngian alau huai dan\nMinam le Code ah thukhinkhai ding.\nCode 401 Chin, 407 Khuano 413 Guite 415 Sihzang 417 Saizang 421 Zo 424 Tiddin(Tedim) 425 Teizang 427 Thahdo 429 Dim\n*Hih code te ah Zomi omlo hong cihna pan Zomi ommah cih hongsan na uh laidal bek ahihiam? Hongsan hun in Ei Zomi sungpan Nam min tawh kipawl lai tungsiah na puak hun un Hih Census vai code bawl ding gel khin nailo kha ding ahihi.\n* Lushai in Code nei ahih teh Tahan, Khampat, Letpanchuang ah i minampih ten Mizo kimlai Lushai in gelh kikding angaih sun uh hiam?\n* Tiddim Code pen kikhel thei lai ding ahih leh Code nambat min pen Tedim khua tualsuak miteng in i minam min Tedim mah ci ding ihiam?\n* Dim, Saizang, Teizang, Khuano, Ngorn , Thahdo, Zo cih code te kuamah in guang kei peuh leng' Ei ading code in bang hoih pen ding ahihiam?\n* Kawlgam minam 135 sung kihel te census ah kisang ding cinapi banghang in 135 sang atamzaw code Kawlmang in koih hiam? Laih sese hiam?Tamsak deuh se hiam? Ei deihna Ei mau code min zong kilaih thei loding ahihiam?\n* 2015 kum gambup kitel hun ciang in Ei khua, Ei veng, Ei Myone, Ei State sung ah Sing leh Gua kingawi bang in Lawital leh Lawital kisi bang in, Mitkeuh nailo uino lutuah bang in, hong lutuah nading a, kipatna thu in Census vai pan in code tampi anguan na uh hi a, kitel mahmah ahihi.\n* Hih mun pan in Kuamah tel cing ki om lo ding adeihna Parliament ah mualtungmi khat in zong tutmun ngah zawh loh nading a, Thautang kullo, gammi tungah tualgal dona gu kibuakna hi gige hi.\n* Chin kicini ci in Code akoihhang in Chin kici nuamte ading zong kawlbumh aleh zo kua omding ahihiam?\n* Hih code ideih kei leh mipi deihna zui ki ukna Good Goverment, Clean Goverment a cici hilo ihi hiam? Code koih nop leh koih in adeih lo te ilaih thei hi cih omlo hiam? VITO thuneina tawh kivaihawm code ahihiam? Hihcode ei deih Zomi code ci in kilaih theilo liang ding in Vantung pan Guadama,Phayaaa ahi a, God ahih Pasian ahi a, Dawi ungpu ahizong Zomi omlo code tuampiak tuan theiding akuatu akuata om peng ahihiam?\n* Kawlmang pa in Aksi 14 dial ( Flag) deihlo in khel thei a, Aksi khat bek maiah i kum damdam ei Taiyintaa te aksi hi zaw hiam? Kawlmang pa Aksi hizaw ahihiam?\n* Piteek nu in Thukhun vai puah dingtawh Mualmite khimcip phot a, Misim Mangputal in akipumkhat nuam te seh zatampi in sat nen dikdek in kipan a, Kampi dimdim in kilemna abawlbawl AM leh alawm te kineih khemkhem lel a, kumcingcing, nibeibei, kha beibei tawh mualtungmite khuak hong pingpei mahmah mite ahi thei maimai kha ding ahihi.\n* Amau paukhat ah "Betu khuaikhuai doh ma kuai" cih uh amau azat mahmah thugil zuizui te ahihi.\n* Mualtung mi mintawh tulaitak in Panmun neihna te ngaihsuntaktak leh minam ading asep theih uh bang mah om lo a, Kawlmang pa thupiakna bang in Kawlmang pa khut nuai akiveivei Mawng kung no khat in Liimsing atuamcip hun angak bek tawh kibang ahihi.